Semakin ramai bukan perokok hidapi kanser paru-paru

KUALA LUMPUR: Apa yang menimpa Suzana Othman, seorang ibu berusia 53 tahun ini mungkin juga nasib yang dialami ramai orang khususnya wanita.

Pada tahun 2019, Suzana mula menghidap batuk berterusan dan keadaan ini amat menyiksa kehidupannya. Setiap kali bercakap, beliau akan batuk dan ini mengganggu pertuturannya. Acap kali juga beliau terpaksa berhenti bercakap untuk mengambil nafas.

Agak pelik bila memikirkan apakah punca batuk yang begitu teruk memandangkan beliau bukan seorang perokok. Ada yang berfikir mungkinkah bau cat baru di dinding rumah Suzana mengganggu paru-parunya atau apakah beliau menghidap pneumonia.  Walau apa pun tanggapan, Suzana berasa sungguh tertekan dan berdoa agar penyakit batuknya berhenti segera.

“Dalam mulut ibu mesti ada strepsil,” kata anak Suzana, Syahzanani Salim, 25.

Suzana masih tidak menganggap perkara buruk tentang batuknya sehinggalah suatu hari, selepas batuk berterusan yang teruk, Suzana melihat kahak berwarna coklat.

“Ada sedikit darah dalam kahak tu. Meskipun saya ambil ubat batuk, masih ada sedikit darah. Kalau banyak sangat batuk, baru nampak macam darah,” katanya kepada Bernama yang menemu bual beliau di hospital.

Apabila keadaan batuk menjadi lebih teruk dan beliau kehilangan berat badan yang banyak (sekitar 10kg dalam tempoh enam bulan), Suzana berjumpa doktor dan menjalani banyak ujian termasuk melakukan X-ray.

Pada Januari 2021, Suzana disahkan menghidap kanser paru-paru.  Sudah tentunya Suzana terperanjat apabila dimaklumkan oleh doktor bahawa beliau menghidap kanser.  Beliau bagaimanapun menjangkakan kanser payudara kerana ibunya meninggal dunia akibat penyakit berkenaan.

Meskipun suami Suzana seorang perokok sepanjang tempoh 27 tahun perkahwinan mereka, bagaimana Suzana yang tidak merokok seumur hidupnya boleh diserang kanser paru-paru?

Sememangnya soalan yang begini membuatkan para doktor yang mengendalikan pesakit kanser paru-paru sukar untuk menjawabnya.

Kanser dalam mereka yang tidak pernah merokok

Menghisap rokok adalah penyumbang utama kanser paru-paru dan penyakit ini adalah paling biasa dalam kalangan kaum lelaki Malaysia dan dilaporkan, sekitar 41 peratus lelaki Malaysia merokok. Namun merokok bukan sahaja punca utama kanser paru-paru.

Faktor risiko persekitaran seperti perokok pasif, terdedah kepada radon (gas radioaktif) serta pencemaran udara diketahui sebagai punca kanser dalam kalangan bukan perokok atau tidak pernah merokok.

“Secara tradisinya, kanser paru-paru adalah penyakit yang selalu menyerang kaum lelaki. Sewaktu saya di sekolah perubatan, kami selalu menyamakan kanser paru-paru dengan lelaki dan perokok, ” kata Dr Anand Sachithanandan, presiden Jaringan Kanser Paru-Paru Malaysia (LCNM).

“Sekarang, penyakit ini mula meningkat dalam kalangan bukan perokok. Memang mencemaskan. Bukan sahaja di Malaysia tetapi juga di seluruh dunia. Ramai yang bingung memikirkan keadaan ini,” tambahnya.

Pertubuhan Kesihatan Sedunia (WHO) menyenaraikan pencemaran udara sebagai satu lagi punca kanser paru-paru pada tahun 2013.

Di Amerika Syarikat, pencemaran udara di Amerika Syarikat dilaporkan penyebab sekitar satu hingga dua peratus kes kanser paru-paru.

Pada bulan September 2022, para penyelidik mendapati pencemaran udara menyebabkan kanser paru-paru dengan menyebabkan mutasi dalam gen yang dikaitkan dengan kanser paru-paru, yang dipanggil EGFR (didapati dalam separuh bilangan pesakit kanser paru-paru dalam kalangan bukan perokok) dan KRAS.

Menurut US Centers for Disease Control, untuk bukan perokok, kes kanser paru-paru adalah antara 10 hingga 20 peratus daripada jumlah pesakit kanser paru-paru pada tahun 2021 berbanding lapan peratus pada 2017.

Bagaimanapun, tidak ada angka tertentu untuk pesakit kanser paru-paru akibat tabiat merokok, di Malaysia.

Dr Anand menganggarkan, hampir satu pertiga pesakit kanser di negara ini tidak pernah merokok, sambil berkongsi bukti anekdot.

Berdasarkan perangkaan hasil Tinjauan Kesihatan dan Morbiditi Kebangsaan 2019, di Malaysia, didapati kanser paru-paru adalah kanser nombor lima paling biasa dalam kalangan wanita di negara ini meskipun hanya 1.1 peratus wanita merokok

Sementara itu, kajian Malaysia, Malaysian Study on Cancer Survival 2018, kes kanser paru-paru yang melibatkan wanita adalah sebanyak 2,478 meskipun kadar penggunaan tembakau dalam kalangan mereka adalah kecil. Jumlah berkenaan adalah separuh daripada jumlah pesakit kanser paru-paru lelaki iaitu 5,543.

Kajian berkenaan juga mendapati wanita bukan perokok yang kemudiannya menghidapi kanser paru-paru adalah lebih muda usianya.

Perunding Pakar Onkologi Klinikal Hospital Kuala Lumpur, Dr Vaishnavi Jeyasingam memberitahu Bernama, asap rokok terpakai mungkin penyebab kes kanser paru-paru berkenaan tetapi tidak dapat dipastikan.

Berbanding di Amerika Syarikat, Malaysia tidak mempunyai kajian yang dapat menunjukkan secara tepat apakah faktor persekitaran paling mempunyai kesan yang memudaratkan terhadap bukan perokok.

“Masalah dengan perokok pasif adalah dari segi menentukan sejauh mana lama pendedahan dan jarak kontak dan kajian mengenai perokok pasif dan penyebab kanser tidaklah sehebat kajian terhadap perokok dan puncanya, ” katanya.

Selain faktor semasa, para pakar tidak dapat memastikan sama ada kes kanser paru-paru akan meningkat pada masa depan akibat pandemik COVID-19, meskipun Dr Anand berkata beliau tidak akan terkejut seandainya ia akan berlaku selepas tempoh 10 hingga 20 tahun akan datang.

“Sebarang keadaan yang menyebabkan keradangan paru-paru, mungkin berikutnya akan meninggalkan parut dan kita tidak tahu kesan jangka panjang. Mungkin juga parut tisu paru-paru meningkatkan risiko kanser paru-paru, ” katanya, menambah, penyakit batuk kering atau tuberkulosis meningkatkan risiko seseorang itu mendapat kanser paru-paru.

Jalani saringan

Menyentuh tentang penyakit tidak berjangkit (NCD), amalan terbaik yang disyorkan ialah membuat saringan sama ada untuk mencegah atau mengesannya lebih awal agar dapat merawatnya. Dengan kanser, tahap penyakit apabila dikesan menentukan kadar kejayaan rawatan.

Namun ia amat berbeza dengan kanser paru-paru seperti kata Dr Vaishnavi, membuat saringan adalah tidak kos efektif kerana ia memerlukan akses kepada imbasan CT dan itu pun boleh memberi hasil positif palsu.

“Di negara kita, malangnya, kita melihat majoriti pesakit didiagnos pada Tahap IV kerana pada tahap itulah mereka lazimnya simptomatik, atau mereka batuk dan hilang berat badan, ” katanya.

Menurut beliau, sekiranya seseorang itu datang berjumpa doktor dengan kanser paru-parunya di peringkat awal, sering itu berlaku secara tidak sengaja atau kerana mereka menjalani saringan seluruh badan menerusi tempat kerja mereka.

Mengambil contoh kes Suzana, yang bukan perokok dan tinggal dengan perokok, lagi sukar untuk mengesan kanser dari awal.

Para doktor berkata, saringan untuk kanser paru-paru dibuat bagi seseorang yang perokok tegar, berusia 40 tahun ke atas dan mempunyai sejarah keluarga menghidap kanser paru-paru.

Bagaimana, mereka yang tidak memenuhi ciri-ciri di atas masih boleh melakukan saringan kanser paru-paru atau menjalani pemeriksaan seluruh badan. Orang ramai turut disaran agar lebih proaktif dalam menjaga kesihatan mereka.

Sekiranya kos pemeriksaan menjadi isu, banyak pertubuhan bukan kerajaan (NGO) perubatan dan pertubuhan menyediakan program saringan percuma atau mampu bayar untuk orang ramai.

Jaringan Kanser Paru-paru, baru-baru ini bekerjasama dengan Astra Zeneca dan Qualitas Medical Group untuk menyediakan saringan kanser paru-paru percuma. Ia menggunakan Artificial Intelligence t untuk meramalkan nodul kanser paru-paru daripada X-ray.

Bagaimanapun, program ini mendapat sambutan dingin daripada orang ramai.

“Ramai orang sekali sahaja buat X-ray dan anggaran dua hingga tiga peratus akan mempunyai hasil tidak normal, yang mungkin atau mungkin bukan, kanser paru-paru. Kesukaran kami adalah untuk mendapatkan mereka melakukan pemeriksaan lanjutan,” kata Dr Anand.

Di sebalik program yang ada, para pakar bersependapat bahawa rakyat Malaysia masih lemah daripada segi menjaga kesihatan seperti membuat saringan. Dalam hal ini, langkah terbaik adalah untuk mencegah.

Pencegahan penyembuhan terbaik

Pencegahan itu adalah penyembuhan terbaik namun masih sukar untuk menyakinkan rakyat Malaysia supaya jangan merokok.

Di sebalik semua usaha kerajaan dan NGO untuk menyekat tabiat merokok serta membantu perokok untuk menghentikan tabiat berkenaan, kadar merokok masih belum berkurangan seperti yang diharapkan.

Menurut laporan 2020 Malaysia kepada perjanjian kesihatan awam WHO iaitu Framework Convention on Tobacco Control (FCTC), kadar merokok berkurangan kepada 21.3 peratus pada tahun 2019 dari 22.8 peratus pada tahun 2015.

Oleh yang demikian, ramai kakitangan penjagaan kesihatan menyokong Pengharaman Tembakau yang dicetuskan oleh bekas Menteri Kesihatan Khairy Jamaluddin Abu Bakar. Mereka berpandangan bahawa usaha langkah berkenaan adalah harapan terbaik untuk mengurangkan berlakunya kes kanser dan penyakit lain yang ada kaitan dengan asap tembakau.

Rang Undang-Undang (RUU) Kawalan Produk Tembakau dan Merokok 2022 bertujuan melindungi generasi muda daripada terjebak dengan tabiat merokok, selain mengurangkan kematian akibat penyakit berkait rokok.

Peruntukan itu adalah melarang pembelian dan penjualan produk tembakau atau e-rokok kepada mana-mana individu yang lahir pada dan selepas 1 Januari 2007, serta keperluan pendaftaran produk merokok.

Para doktor yang ditemu bual Bernama berharap kerajaan baharu di bawah kepimpinan Perdana Menteri Datuk Seri Anwar Ibrahim akan terus memperjuangkan RUU berkenaan, dengan menyatakan hasil cukai tidak mencukupi untuk menampung kos penjagaan kesihatan daripada penggunaan tembakau.

“Kami yang dalam bidang onkologi ini, kami melihat sendiri kesan tembakau. Bukan sahaja kanser, masalah jantung, angin ahmar …. sistem penjagaan kesihatan kita juga menghabiskan banyak masa untuk merawat penyakit yang sebenarnya boleh dielakkan,” kata Dr Vaishnavi.

“Sekiranya Singapura dapat melaksanakan pengharaman gula getah, tembakau itu mempunyai implikasi kesihatan yang lebih teruk,” tambahnya.

Sekiranya semua usaha gagal, masih ada satu perkara yang mungkin melegakan sedikit iaitu kanser paru-paru bukan lagi secara automatik hukuman mati. Kaedah rawatan semakin baik yang mampu memanjangkan nyawa pesakit sehingga beberapa bulan lagi lamanya.

Menurut Dr Anand, sebahagian daripada kejayaan itu bermakna para doktor boleh menyusun rawatan yang diperlukan oleh seseorang pesakit, bergantung kepada kes serta ketersediaan ubat-ubatan.

“Anda mungkin mati dengan kanser tetapi bukan kerananya,” tambahnya.

Kata-kata Dr Anand ini memberi semangat kepada Suzana kerana penyakit kanser paru-parunya kini di Tahap IV. Beliau berharap agar dapat menunaikan ibadah umrah dengan keluarganya pada bulan Februari 2023. Sehingga waktu itu, Suzana berasa syukur kerana masih mampu menikmati kehidupan dengan keluarganya.

“Jaga diri anda baik-baik. Jangan biarkan ada orang merokok di sekitar anda. Pergi buat pemeriksaan. Kesan awal terutamanya jika anda tinggal dengan perokok, ” katanya dengan nada suara yang lembut.

Ruangan sisi

Menurut Cleveland Clinic, kebanyakan kanser mempunyai empat tahap.

Satu-satu tahap ditentukan oleh beberapa faktor yang berbeza termasuk saiz ketumbuhan atau tumor dan lokasi.

Pada Tahap 1: Kanser bertumpu kepada kawasan kecil dan belum merebak ke kelenjar limfa atau tisu lain; Tahap 11: Kanser membesar tetapi belum merebak; Tahap 111:  Kanser membesar dan mungkin merebak ke kelenja limfa atau tisu lain dan Tahap IV: Kanser merebak ke organ lain atau bahagian tubuh anda.Tahap ini juga dipanggil metastasis atau kanser tahap luas.

Meskipun tahap 1 hingga IV adalah yang paling biasa, bagaimanapun, terdapat juga Tahap 0. Fasa awal ini melibatkan kanser yang masih di satu kawasan dan bahagian ia bermula.

Kanser yang masih pada Tahap 0 lazimnya mudah dirawat dan dianggap sebagai pra-kanser oleh kebanyakan penyedia penjagaan kesihatan. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Bantuan Awal Persekolahan RM150 setiap murid disalur Januari 2024

CYBERJAYA: Bantuan Awal Persekolahan (BAP) akan disalurkan kepada sekolah mulai Januari 2024, kata Kementerian Pendidikan Malaysia (KPM).

KPM memaklumkan, bayaran sebanyak RM150 itu akan diagihkan kepada murid secara tunai atau kredit ke akaun masing-masing.

“Kementerian mengambil perhatian kebimbangan sesetengah pihak mengenai ketiadaan BAP dalam Pengumuman Belanjawan 2024 seperti dilaporkan media.

“Belanjawan 2024 memperuntukkan RM788,130,000 khusus untuk tujuan BAP. Setiap murid dibayar RM150 secara one-off (sekali bayar) bermula Januari 2024 menerusi sekolah secara tunai atau kredit ke akaun masing-masing.

“KPM percaya BAP dapat membantu meringankan beban perbelanjaan ibu bapa dan penjaga dalam menyediakan kelengkapan anak-anak bagi menghadapi sesi persekolahan yang akan datang,” katanya dalam satu kenyataan media hari ini.

Belanjawan 2024 memperuntukkan sebanyak RM58.7 bilion kepada KPM, sekali gus mengekalkan pendidikan sebagai komponen utama yang menerima peruntukan tertinggi.

Selain kenaikan peruntukan BAP, peruntukan bagi Rancangan Makanan Tambahan (RMT) turut dinaikkan kepada RM784 juta berbanding RM625 juta tahun lalu.

Elaun murid berkeperluan khas diperuntukkan sebanyak RM199 juta berbanding RM181 juta tahun sebelumnya.

Orang ramai yang mahu mendapatkan maklumat lanjut berhubung Belanjawan 2024 boleh layari pautan : https://belanjawan.mof.gov.my/ms/.

Author

Diyana Rahip

View all posts

View all posts


Tidak perlu darurat bencana, hujan semakin berkurangan – PM

SEGAMAT: Kerajaan hari ini mengekalkan keputusannya untuk tidak mengumumkan darurat bencana di Johor, susulan jangkaan cuaca yang dilihat semakin baik, kata Perdana Menteri, Datuk Seri Anwar Ibrahim.

“Keputusan kerajaan tidak umumkan darurat kerana jangkaan hujan sudah mula berkurangan dan di beberapa tempat (banjir) dah surut, walaupun ada beberapa tempat yang ada (banjir) termenung ni, tetapi tidak perlu (umum) darurat (bencana) setakat ni.

“Dan keadaan mulai surut, mulai hari ini. Itu yang dimaklumkan kepada saya,” kata beliau kepada pemberita selepas melawat Pusat Pemindahan Sementara Sekolah Jenis Kebangsaan (Cina) Kampung Tengah, di sini, hari ini.

Anwar berkata demikian ketika ditanya status terkini banjir di Johor dan sama ada terdapat keperluan untuk mengisytiharkan darurat bencana, berikutan jumlah mangsa banjir yang dilihat semakin meningkat.

Dua hari lepas (Jumaat), mesyuarat Jemaah Menteri memutuskan tiada keperluan buat masa ini untuk mengisytiharkan darurat bencana di negeri ini susulan banjir.

Bagaimanapun, banjir yang luar biasa di negeri itu telah menyaksikan jumlah mangsa banjir meningkat kepada 46,742 orang setakat 12 tengah hari tadi, dengan Batu Pahat menjadi daerah teruk terjejas banjir melibatkan seramai 15,915 orang.

Ahli Parlimen Tambun itu turut mengarahkan agar semua jabatan kerajaan menyegerakan penilaian kerosakan, serta membantu rakyat yang terjejas kerana kehilangan harta benda serta mengalami kerosakan dan terputus bekalan elektrik dan air.

“Semua ini (penilaian dan pemantauan), semua jabatan saya minta disegerakan. Jangan tunggu lagi. Sebaik air surut, rumah-rumah harus berfungsi,” kata beliau.

Selain itu, beliau berkata kerajaan negeri Selangor serta jabatan berkaitan di Wilayah Persekutuan akan menghantar kereta dan lori sampah, untuk pasca banjir.

Selain itu, usaha daripada mahasiswa dan badan bukan kerajaan (NGO) akan diselaraskan, untuk turun membantu keluarga yang terjejas bagi membersihkan rumah-rumah.

“…apa yg penting selepas ini, apabila (mangsa banjir) pulang ke rumah, usaha (telah dilakukan kita) untuk menyelesaikan sebahagian daripada masalah mereka (pascabanjir),” kata beliau.

Perdana Menteri turut memuji Menteri Besar Johor Datuk Onn Hafiz Ghazi dan kerajaan negeri, atas penyelarasan Jawatankuasa Pengurusan Bencana Negeri dalam menyalurkan bantuan dan membantu mangsa banjir.

“Jabatan-jabatan kerajaan, baik keselamatan, polis, tentera, semuanya dikerahkan, kerajaan negeri pun turun. Jabatan bomba, semua, saya nak sebut satu-satu banyak tapi telah diselaraskan juga oleh NADMA dalam menjalankan tugas. Jadi asaya, Alhamdulillah, bangga,” katanya.

Anwar turut merasa terharu dengan kekuatan dan semangat yang ditunjukkan rakyat Malaysia dalam menghadapi musibah di negeri itu.

“Orang ramai, NGO, banyak membantu. Ada di beberapa tempat, makanan yang diterima sampai berlebihan, ia sekali gus menunjukkan kekuatan semangat rakyat Malaysia, semua kaum (bekerjasama) dalam menghadapi ujian termasuk banjir,” kata beliau.

Turut mengiringi Perdana Menteri ialah Menteri Besar Johor dan Ketua Polis Johor Datuk Kamarul Zaman Mamat.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


MB Selangor dijangka lawan Azmin Ali di Gombak

KUALA SELANGOR: Pengerusi Pakatan Harapan (PH), Datuk Seri Anwar Ibrahim, malam ini memberi bayangan untuk meletakkan Menteri Besar Selangor, Datuk Seri Amirudin Shari sebagai calon bagi kerusi Parlimen Gombak pada Pilihan Raya Umum ke-15 (PRU15), 19 November ini.

“Itu kerja Amir (Amirudin) yang nak jaga Gombak…Kita akan hantar panglima utama Selangor untuk berdepan di Gombak..tapi ini bukan pengumuman rasmi, rasmi nanti Jumaat ini,” katanya ketika berucap pada Jelajah Mega Harapan Negeri Selangor, di sini, malam ini.

“Saya dah bocor soalan, saya bincang dengan Amir (Amirudin), dia kata saya ini panglima, saya mampu insya-Allah pertahankan (untuk PH),” kata Presiden PKR itu.

Penyandang kerusi Parlimen Gombak, Datuk Seri Mohamed Azmin Ali, yang juga Menteri Kanan Perdagangan Antarabangsa dan Industri, sebelum ini dilaporkan berhasrat mempertahankan kerusi tersebut pada PRU15.

Azmin telah menjadi Ahli Parlimen Gombak selama tiga penggal, yang dimenanginya atas tiket PKR.

Sementara itu, Presiden Parti Amanah Negara (Amanah), Mohamad Sabu, ketika ditemui selepas program itu, berkata beliau dijangka mempertahankan kerusi Parlimen Kota Raja. – BERNAMA

Authors

View all posts

View all posts


Warga emas rentung dalam kebakaran rumah

KUANTAN: Seorang warga emas Orang Kurang Upaya (OKU) rentung dalam kebakaran di sebuah rumah di Kampung Paya Pelantar, Bentong semalam.

Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, mangsa dikenali sebagai Mohd Yusof Idris, 65, ditemukan di tepi tingkap biliknya.

Beliau berkata, pihaknya menerima panggilan kecemasan berhubung kebakaran itu pada 9.02 malam sebelum 17 anggota dari Balai Bomba dan Penyelamat Bentong dan Karak digerakkan ke lokasi kejadian.

“Rumah separuh kekal dipercayai didiami mangsa berseorangan itu musnah 90 peratus. Mayat  diserahkan kepada polis untuk tindakan lanjut,” katanya dalam kenyataan. – BERNAMA


Enam sekeluarga ditahan bersama dadah bernilai lebih RM120,000

GEORGE TOWN: Polis menahan enam sekeluarga termasuk sepasang suami isteri dan dua anak mereka serta merampas pelbagai jenis dadah bernilai RM128,912 dalam serbuan di Perai dan Jelutong, dekat sini Sabtu lepas.

Ketua Polis Daerah Timur Laut, ACP Soffian Santong berkata, bertindak hasil maklumat awam dan risikan sejak beberapa minggu lepas, pihaknya menahan seorang lelaki berusia 57 tahun bersama sejumlah dadah pada 6 petang di kawasan Perai.

“Susulan penahanan itu, polis menyerbu rumahnya di Jelutong dan menahan isterinya seorang suri rumah warga Indonesia berusia 45 tahun, anak lelakinya berusia 16 tahun yang merupakan pelajar sekolah serta anak perempuan berusia 22 tahun yang bekerja sebagai pereka grafik.

“Polis turut menahan abang iparnya yang berusia 64 tahun dan saudara lelakinya berusia 22 tahun,” katanya pada sidang akhbar di sini hari ini.

Beliau berkata hasil pemeriksaan di kediaman itu, polis merampas syabu seberat 3,192 gram (g) dan 1,400 biji pil yaba yang kesemuanya bernilai RM128,912.

Soffian berkata, siasatan awal mendapati rumah itu adalah milik suspek pertama dan selain tinggal di situ bersama keluarga, lelaki berkenaan turut menjadikan kediaman tersebut sebagai tempat penyimpanan dan pembungkusan semula dadah.

Beliau berkata, mereka dipercayai bergiat aktif sejak enam bulan lepas dengan mendapatkan bekalan dadah daripada rangkaian sindiket sebelum membungkusnya semula dalam kuantiti kecil dan dijual kepada pembeli di sekitar Seberang Perai.

“Polis menyita wang tunai berjumlah RM59,900 manakala semua enam individu tersebut direman hingga 10 Mac ini bagi membantu siasatan mengikut Seksyen 39B Akta Dadah Berbahaya (ADB) 1952,” katanya.

Dalam kes berasingan, Soffian berkata, pihaknya menahan seorang lelaki berusia 45 tahun dan isterinya berumur 42 tahun di Batu Uban serta merampas pelbagai jenis dadah bernilai RM282,464 dalam serbuan di Gelugor, di sini Ahad lepas.

Menurut Soffian, kedua-duanya ditahan pada 12 tengah hari di tepi jalan di Batu Uban dan polis merampas syabu seberat 310g bernilai RM31,000 daripada wanita tersebut sebelum menyerbu sebuah kondominium di Gelugor, dua jam kemudian.

Beliau berkata, hasil pemeriksaan di kondominium yang disewa oleh pasangan itu untuk dijadikan tempat membungkus semula dan menyimpan pelbagai dadah, polis merampas syabu seberat 6,489g dan 7,144g ganja yang kesemuanya bernilai RM251,464.

“Polis menyita barangan kemas bernilai RM12,800 dan sebuah kereta bernilai RM11,000 daripada mereka. Lelaki tersebut didapati positif terhadap dadah dan mempunyai rekod lampau berkaitan dadah,” katanya menambah kedua-duanya direman hingga 12 Mac ini untuk siasatan mengikut Seksyen 39B ADB 1952. – BERNAMA


Surau atas tanah kerajaan tetapi disaman

GOMBAK: Senario yang berlaku hari ini adalah sesiapa yang memiliki keupayaan dari sudut kewangan mampu menyaman mana-mana pihak yang dikehendakinya.

Realiti sebenar di mahkamah pula adalah hanya siapa yang menang dan siapa yang kalah bukan semestinya yang menang itu benar atau yang kalah itu salah.

Sebelum ini, MEDIA VARIASI melaporkan pihak pemaju tanah menyaman pemilik asal tanah kurniaan Sultan yang cuba menuntut semula haknya.

Juga pernah didedahkan syarikat ejen pemasaran disaman oleh syarikat pengeluar produk yang gagal menunjukkan sebarang produk sehingga kontrak dibatalkan.

Begitulah juga yang berlaku ke atas Surau Al-Badar yang terletak di Jalan 1, Kepong Ulu di Mukim Batu, di kawasan Dewan Undangan Negeri Taman Templer yang  dibangunkan 10 tahun lalu.

Ia direalisasikan atas permintaan kira-kira 100  penduduk Islam yang ketika itu memerlukan kemudahan untuk beribadah di kawasan penempatan mereka.

Datuk Badaruddin Nordin berkata, surau itu dibina di atas tanah kerajaan sebagai laluan orang ramai di sebelah jalan raya.

Surau berkenaan didirikan di Jalan 1 berikutan terdapat majoriti Melayu Islam, di Jalan 1, 2, 3 dan 4 kawasan sama.

“Itu pun selepas kami wakil jemaah membuat semakan pada tahun 2011 terhadap status tanah bahawa ia tidak dimiliki sesiapa dan diklasifikasi sebagai tanah saku atau tanah tersepit (pocket land) yang juga tanah kerajaan di Pejabat Tanah dan Galian (PTG) Gombak.

“Bagaimanapun, ketenangan beribadah yang mahu dicari bertukar kepada kegusaran apabila kami dikejutkan dengan notis saman kerana didakwa surau menceroboh kawasan jiran sebelah.

“Lebih pelik lagi, selain dikenakan ‘judgement’ (kertas penghakiman) dengan perlu membayar tuntutan berjumlah RM10,000 atas kesalahan yang tidak dilakukan, jiran yang menyaman saya bukanlah pemilik tanah di surau,” katanya kepada MEDIA VARIASI.

Dalam pada itu, katanya pihak jiran sebelah saman, dia kata tanah itu (tapak surau) adalah tanah dia.

“Selepas semakan dibuat di pejabat tanah, sahih tanah itu bukan dia punya, dan geran dia 20×80 kaki persegi sahaja, tidak termasuk tanah ini.

“Jadi, ini tidak adil apabila mengenakan saman ke atas saya sebagai individu dan kena bayar pula RM10,000.

“Saya tak bayar, sebab ini bukan salah saya. Bukan tanah saya, bukan tanah jiran tapi tanah kerajaan. Jadi kenapa dia keluarkan saman kata surau menceroboh, padahal tak ceroboh, dia bawa ke mahkamah mengatakan tanah itu disebut dengan Lot 3 sahaja, dia tidak sebut tanah yang diduduki oleh surau,” katanya.

Badaruddin juga pernah memanggil juruukur bertauliah yang mempunyai rekod kerjasama dengan PTG, bagi menguatkan lagi kesahihan status tanah yang menjadi isu.

“Dia (juru ukur) kata tanah itu (surau) tidak termasuk ( tanah jiran sebelah), surau tak menceroboh tanah jiran sebelah itu, jadi sahih tidak termasuk tanah jiran tetapi kenapa pihak tertentu mengatakan saya kena bayar saman itu?.

“Saya juga pernah menghantar surat kepada DO (pegawai daerah) terdahulu dan DO baharu tapi tiada maklum balas kedua-duanya. Apa sudah jadi?,” soalnya.

Beliau juga terpaksa merintih kepada pihak tertentu meskipun sedia maklum risiko mendedahkan isu ini kerana bimbang hak penduduk untuk beribadah di surau berkenaan akan dirampas selepas premis itu dirobohkan.

“Saya cuma mahu perkara ini dapat diselesaikan,” katanya yang sanggup menerima arahan meruntuhkan struktur bangunan itu demi kepentingan bersama.

Sementara itu, beliau turut mencadangkan agar kerajaan membuat satu dasar atau mekanisme agar sesuatu kes perlu diteliti sebelum mana-mana pihak boleh mengambil tindakan saman ke atas sesuatu isu.

“Jika semua pihak boleh mengambil tindakan sendiri, ketenteraman dan keharmonian awam pasti terancam,” katanya.

Author

Tun Puteh Wanti

View all posts

View all posts


Perolehan ventilator gagal berfungsi, ini jawapan KJ…

PUTRAJAYA: Bekas Menteri Kesihatan, Khairy Jamaluddin, menegaskan perolehan peralatan ventilator ketika negara berdepan pandemik Covid-19 bukan dibuat ketika beliau menjawat jawatan berkenaan.

Sebaliknya, pembelian peralatan itu dibuat oleh menteri sebelumnya pada tahun 2020.

“Untuk perolehan ventilator, ramai bijak pandai ini kata (saya) kena jawab soal ventilator dan perolehan ventilator ini (dibuat) pada tahun 2020. Saya jadi Menteri Kesihatan pada Ogos 2021, ‘even you cannot get the facts right, i don’t even know why you’re talking to me’ (sedangkan fakta anda salah, saya tidak tahu kenapa perlu bercakap soal ini kepada saya).

“Bukan saya nak cakap saya campak menteri lain di bawah bas (menyalahkan menteri lain), tetapi ini adalah fakta, soal vaksin saya tak campak sesiapa di bawah bas, saya sedia bertanggungjawab,” katanya.

Beliau berkata demikian pada program podcast Keluar Sekejap yang disiarkan hari ini.

Laporan ‘Pengurusan Wabak Covid-19: Vaksin Luput Tempoh Hayat, Peralatan Ventilator Tidak Dapat Digunakan dan Lebihan Peralatan Perlindungan Diri (PPE)’ yang dibentang Jawatankuasa Kira-Kira Wang Negara (PAC) mendapati tiada pihak boleh dipertanggungjawabkan atas kegagalan 104 ventilator itu berfungsi.

Hasil prosiding PAC juga mendapati, tiada perjanjian bertulis dimeterai antara Kementerian Kesihatan (KKM) dan syarikat pembekal, Pharmaniaga Logistics Sdn Bhd (PLSB) yang diarah untuk membuat pembayaran pendahuluan bagi mendapatkan ventilator.

Ketiadaan perjanjian bertulis antara KKM dan PLSB menyebabkan tiada mana-mana pihak yang boleh dipertanggungjawabkan untuk diambil tindakan berhubung kegagalan 104 unit ventilator berfungsi.

PAC mendapati, tiada kontrak digubal mengenai perolehan ventilator dan penasihat undang-undang KKM tidak dirujuk ketika proses penyediaan surat pelantikan, selain berlaku percanggahan keterangan di antara KKM dan PLSB berkaitan waranti bagi 136 unit ventilator.

PLSB hanya mengurus penghantaran alat itu ke fasiliti KKM, malah tidak menandatangani sebarang kontrak dengan pembekal dan semua dokumen pesanan pembelian serta dokumen sebut harga menunjukkan waranti ventilator adalah di antara Kerajaan Malaysia dan pembekal.

Laporan PAC turut mendedahkan, sejumlah 8.5 juta dos vaksin Covid-19 bernilai RM505 juta sudah luput tempoh hayat setakat 15 Jun lalu dengan puncanya kerana sambutan yang rendah.

Isu lain terkandung dalam Laporan PAC ialah bekalan vaksin yang ditempah tidak diterima mengikut jadual susulan permintaan global yang sangat tinggi, selain lebihan peralatan perlindungan diri (PPE) bagi penutup boot.

Mengulas lanjut, Khairy berkata, isu berkaitan perolehan ventilator terbabit perlu ditanya kepada pihak yang bertanggungjawab ketika itu.

“Saya kena jelaskan, sama juga dengan PPE (peralatan perlindungan diri), perolehan dibuat sewaktu sebelum saya (jadi Menteri Kesihatan),” katanya. – Berita Harian

Author

Media Variasi

View all posts

View all posts


‘Panty liner’ celah katil, bilik bersepah! Housekeeping kesal sikap pelanggan ‘berduit’

SIKAP pengotor yang ditonjolkan pelanggan di sebuah tempat percutian membuatkan seorang wanita yang bekerja selaku housekeeping (tukang kemas rumah/bilik) berasa kesal.

Perkara itu susulan wanita berkenaan berkongsi kekotoran yang ditinggalkan pelanggan di celahan katil dalam sebuah bilik.

Malah, wanita itu turut meluahkan kekecewaannya dengan sebilangan pelanggan yang rata-ratanya merupakan golongan kelas atasan namun berperilaku seperti manusia tidak beradab.

“Saya buat part time kerja housekeeping tempat percutian dalam kampung ni. Harga sewaan satu malam, hampir RM5K. Iya, tak salah baca. Hampir 5 ribu ringgit.

“Jadinya kebanyakan tetamu memang orang berduit dan ada-ada la. Sepanjang saya bekerja, memang nampak jurang yang ketara orang yang betul-betul kaya dengan orang baru nak merasa kaya ni.

“Tahap sakit kepala nak mengemas selepas diorang check out pun memang berbeza. Memang la kerja saya. Tak merungut tapi sebab bila kerja macam ni kita akan jumpa pelbagai kerenah manusia jadinya banyak yang saya belajar.

“Orang yang betul-betul kaya, datang memang untuk bersantai. Gunakan ruang seminima mungkin dan jugak akan pastikan ruangan tu kemas dan bersih sebelum balik. Pendek kata memang datang untuk berehat dan bercuti dan tak bawak sekampung,” luahnya menerusi hantaran di Facebook.

Dalam perkongsian sama, wanita terbabit turut menyatakan dia juga semakin hilang kepercayaan dengan wanita yang suka berhias.

Perkara itu berikutan tindakan sebilangan wanita yang gemar mencantikkan diri namun tidak menjaga kebersihan sehingga bilik yang diduduki mereka ketika bercuti ditinggalkan dalam keadaan bersepah.

“Yang acah kaya ni dan very the mekap tebal look dengan bulu mata bagaikan payung bazar ramadan, memang tinggalkan bilik betul-betul layan kita macam tukang kemas.

“Dengan tisu lap bibir merah bekas mekap, contact lens warna cheetah yang dah kering melengkung atas meja mekap, bulu mata palsu putus separuh, pembungkus makanan, resit barang shopping, dan ada jugak pembalut pantiliner terselit di celah katil,” kongsinya.

Justeru, dia berharap supaya orang ramai yang bercuti di sesebuah kawasan kekal menjaga perilaku dan menjaga adab.

“Kaya ni tak datang dengan adab. Dan orang yang betul-betul kaya, memang ada kelas tersendiri. Benarlah. Duit tak mampu beli kelas.

“Moral of the story, walaupun kita bayar, jagalah hak orang.

“Kalau tuan empunya/management buat report macam kes ambik barang tu, masak weh. Boleh jadi isu. Kena ada adab dan jagalah harta/hak orang. Jangan anggap benda tu remeh,” pesannya.

Author

Diyana Rahip

View all posts

View all posts


PM lancar ‘Ekonomi Madani’ esok

CYBERJAYA: Perdana Menteri, Datuk Seri Anwar Ibrahim akan mengumumkan hala tuju ekonomi negara yang dikenali sebagai ‘Ekonomi Madani: Memperkasakan Rakyat’, esok.

Menerusi perkongsian di Facebook rasminya, Anwar menyatakan bahawa dasar tersebut adalah hala tuju baharu kerajaan bagi memastikan ekonomi negara terus berkembang.

“Esok saya akan meluncurkan “Ekonomi MADANI: Memperkasa Rakyat” yang merupakan pengemudian dan pengarahan baharu ekonomi untuk menjamin masa depan negara. Nantikan, Insya-Allah,” tulisnya.

Menerusi poster yang dimuat naik bersama, majlis tersebut akan diadakan pada pukul 9 pagi di ibu pejabat Suruhanjaya Sekuriti Malaysia (SC) Kuala Lumpur.

Author

Diyana Rahip

View all posts

View all posts


LCS: Rakyat berhak tahu, kerajaan perlu telus – Ismail Sabri

PUTRAJAYA: Rakyat berhak mendapat penjelasan berhubung isu pembekalan kapal tempur pesisir (LCS) dan kerajaan tidak akan berselindung dalam hal ini kerana ia berkait soal integriti, kata Perdana Menteri Datuk Seri Ismail Sabri Yaakob.

Beliau menegaskan isu pembekalan aset Tentera Laut Diraja Malaysia (TLDM) itu yang melibatkan kontrak berjumlah RM9.13 bilion perlu dijelaskan dengan teliti supaya tidak berlaku spekulasi dan rakyat tidak membuat keputusan sendiri.

“Kegagalan kerajaan dahulu apabila timbul isu 1MDB (1Malaysia Development Berhad) gagal menjelaskan perkara sebenar kepada rakyat. Itu yang akhirnya rakyat membuat spekulasi dan membuat keputusan sendiri (tentang) apa yang berlaku, walaupun apa yang mereka fikir itu tidak berlaku, tidak seperti dijangkakan.

“Tetapi kerana kita gagal untuk memberi penjelasan yang betul, akhirnya isu itu menjadi besar,” katanya pada temu bual Inspirasi Setahun Keluarga Malaysia bersama Perdana Menteri di Seri Perdana.

Hari ini genap setahun Ismail Sabri, 62, menerajui kerajaan Keluarga Malaysia. Pada 21 Ogos tahun lepas, beliau mengambil alih jawatan nombor satu negara selepas Tan Sri Muhyiddin Yassin mengumumkan peletakan jawatan sebagai Perdana Menteri kelapan susulan kehilangan sokongan majoriti Ahli Dewan Rakyat.

Pada 4 Ogos lepas, Jawatankuasa Kira-Kira Wang Negara (PAC) mendedahkan sembilan prosiding berhubung isu LCS bermula 18 Nov 2020 mendapati tiada satu pun kapal LCS telah disiapkan walaupun kontrak projek itu, yang diberikan secara rundingan terus telah dibayar sebanyak RM6.083 bilion untuk menyiapkan lima kapal harus disiap dan diserahkan pada Ogos 2022.

Pembekalan enam buah LCS oleh Boustead Naval Shipyard Sdn Bhd (BNS) itu menjadi isu ‘panas’ selepas pendedahan bahawa projek berkenaan yang sepatutnya dilaksanakan dalam tempoh 10 tahun mulai 3 Okt 2013 hingga 2 Okt 2023 hanya siap 53.29 peratus setakat 31 Mei 2019.

Berdasarkan laporan siasatan Jawatankuasa Siasatan Tadbir Urus, Perolehan dan Kewangan Kerajaan yang dinyahklasifikasikan pada Rabu, Kementerian Pertahanan telah membayar sebanyak RM5.94 bilion kepada BNS daripada kos keseluruhan projek berkenaan berjumlah RM9.13 bilion setakat ini.

Mengulas lanjut, Ismail Sabri berkata disebabkan itu, beliau mengambil keputusan untuk mendedahkan hasil laporan jawatankuasa siasatan terbabit yang sebelum ini diklasifikasikan sulit kepada rakyat.

“Kita percaya, rakyat percaya atau tidak mesti diberikan penjelasan dan kita tak boleh berlindung… sebab itu saya terus membuat keputusan laporan audit forensik itu dinyahklasifikasikan supaya kita mesti telus, biar rakyat tengok,” katanya.

Naib Presiden UMNO itu percaya isu LCS akan terus dimainkan pembangkang sepertimana isu 1MDB sebelum ini, namun apa yang penting ialah bagaimana kerajaan mengambil tindakan balas selanjutnya dalam mengembalikan kepercayaan rakyat.

“Sekarang ini satu kes, seorang dah dibawa ke mahkamah, saya difahamkan ada satu dua lagi akan dibawa ke mahkamah… tapi saya percaya siapa pun dibawa ke mahkamah isu ini akan terus dimainkan.

“Jadi nak kata isu ini akan terhenti bila kita tak tahu… yang pentingnya bagi saya… dalam Kabinet saya kata penjelasan kepada rakyat tentang isu ini penting,” katanya. – BERNAMA


Muhyiddin sudah jumpa SPRM, isu dana RM300 juta

CYBERJAYA: Pengerusi Perikatan Nasional (PN), Tan Sri Muhyiddin Yassin dilapor sudah dipanggil Suruhanjaya Pencegahan Rasuah Malaysia (SPRM) bagi memberi keterangan berkaitan isu siasatan membabitkan wang RM300 juta disyaki diterima parti Bersatu.

Presiden Bersatu itu hadir memberi keterangan berhubung kewangan parti di Ibu Pejabat SPRM, Putrajaya, pagi semalam.

Malah, turut dilaporkan bahawa keterangan beberapa pemimpin tertinggi parti berkenaan juga sudah diambil sebelum ini.

“Sehubungan itu, kertas siasatan membabitkan wang RM300 juta disyaki diterima Bersatu daripada dana di bawah Pakej Rangsangan Ekonomi Covid-19 dipercayai di fasa terakhir untuk dilengkapkan sebelum dihantar ke Pejabat Peguam Negara.

“Kertas siasatan sudah pun dilengkapkan dan keputusan akan dimuktamadkan dalam masa terdekat ini sama ada saranan untuk mempertimbangkan pertuduhan atau tidak terhadap beberapa individu,” kata sumber seperti dilapor Harian Metro pada Jumaat.

Untuk rekod, pada 1 Februari lalu, Ketua Pesuruhjaya SPRM, Tan Sri Azam Baki mengesahkan beberapa akaun milik Bersatu dibekukan.

Menurut beliau, akaun terbabit dibekukan untuk membantu siasatan ke atas wang yang disyaki daripada hasil haram dan siasatan dijalankan mengikut Akta SPRM 2009 dan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram.

Author

Diyana Rahip

View all posts

View all posts


Malakat tolak jenama semula, jalin kerjasama Muslim antarabangsa

CYBERJAYA: Malakat Mall yang pernah dilaporkan berhadapan isu kurang dapat sambutan gara-gara kelemahan pengurusan dan kempen Buy Muslim First (BMF) bagaimanapun menolak usaha penjenamaan semula.

Sebaliknya pusat beli belah yang diasaskan oleh Mohd Fadzil Hashim dengan pelaburan bersama Koperasi Pembangunan Pengguna Islam Malaysia (KoPPIM) pada 2020 itu mahu meneruskan usaha memperkasakan perniagaan kepada negara- negara asing.

Ketua Aktivis PPIM, Datuk Nadzim Johan berkata, pihak pengurusan Malakat mahu mengekalkan nama dan konsep sama perniagaan namun ia dikembangkan kepada peringkat antarabangsa dengan keutamaan Muslim.

“Kita tak tukar nama atau konsep perniagaan tapi kita perkasakan lagi perniagaan kepada negara luar.

“Kita sedang merangka kerjasama pasaran terbuka dengan Iran, Indonesia, Pakistan, Pattani, Mindanao, Yaman, China Muslim dan lain-lain,” katanya kepada pemberita.

Terdahulu, Toqqi itemui pada program kunjungan Pesuruhjaya dan Tinggi Pakistan ke Malaysia, Amna Baloch ke Malakat Mall, di sini.

Program dianjurkan pihak PPIM turut dihadiri Pengasas Malakat Mall, Mohd Fadzil Hashim; beberapa usahawan tempatan dan penerbit filem, Erma Fatima.

Erma ketika diminta mengulas polemik yang berlaku di Malakat, berpendapat sikap rakyat yang tidak menyokong produk Industri Kecil dan Sederhana (IKS) punca kempen BMF tidak berjaya.

“PPIM dan Malakat telah melakukan kempen BMF dengan cemerlang memberi peluang untuk mengangkat produk usahawan IKS.

“It takes two to tango, kalau Malakat Mall dibuka satu KL pun tanpa sokongan rakyat ia takkan berhasil.

“Adakah rakyat tak sokong produk tempatan kerana tiada kelas? Atau tak peduli perjuangan kempen BMF? Tepuk dada tanya selera,” katanya.

Mengimbas kembali pada 13 Mac 2020 bermulanya mercu tanda Malakat Mall yang pertama dibuka di Cyberjaya, Malakat Mall yang bermatlamat menyatukan kuasa pengguna Islam Malaysia dalam membina teras kekuatan ekonomi.

Malakat Mall inspirasi dari perkataan Arab ‘Malakat’ yang membawa maksud perhimpunan segala dagangan.

Perkataan ‘Malakat’ itu juga dipilih untuk meniupkan semangat ‘Melaka’ sebagai pusat dagangan antarabangsa di zaman Kesultanan Melayu Melaka pada kurun ke-14.

Malakat Mall di Masjid Tanah akhirnya ditutup dan beberapa pihak sebelum ini mencadangkan agar nama Malakat ditukar kepada nama lebih komersial serta strategi pemasaran ditukar bagi menghidupkan kembali premis berkenaan.

Situasi sama pernah dialami restoran Bobby Western yang pernah dilapor akan ditutup, selepas nama perniagaan ditukar kepada Paku dan Pontianak, jualannya meningkat sehingga kini sudah memiliki francaisnya tersendiri.

Author

Tun Puteh Wanti

View all posts

View all posts


Operasi LRT Stesen Kelana Jaya, Ampang Park digantung 7 hari bermula hari ini – Rapid Rail

Rapid Rail Sdn Bhd (Rapid Rail) dalam kenyataan hari ini memaklumkan, bagaimanapun perkhidmatan LRT Laluan Kelana Jaya akan beroperasi hanya dari Stesen Gombak ke Stesen Damai serta dari Stesen Lembah Subang ke Stesen Putra Heights.

“Semua perkhidmatan LRT Laluan Kelana Jaya akan menamatkan operasi lebih awal iaitu pukul 11 malam bagi memberi lebih masa kepada pasukan kejuruteraan untuk melaksanakan kerja-kerja rektifikasi dan baik pulih.

“Pihak Rapid Rail akan berusaha untuk menyelesaikan masalah rumit ini dalam masa tersingkat. Perkhidmatan bas perantara percuma akan disediakan bagi menampung penumpang dan mengurangkan kesesakan di stesen-stesen yang terjejas,” menurut kenyataan itu.

Menurut kenyataan itu, punca gangguan kepada komponen elektronik Sistem Kawalan Tren Automatik (ATC) pada perkhidmatan LRT Laluan Kelana Jaya masih belum dapat dikenal pasti.

“Gangguan tersebut yang mengakibatkan kehilangan signal di antara pusat kawalan dan juga tren menyebabkan tren-tren tidak dapat beroperasi secara automatik di antara Stesen LRT Kelana Jaya dan Stesen LRT Ampang Park.

“Ini adalah masalah serius yang tidak pernah berlaku sebelum ini. Pihak Rapid Rail dibantu pasukan khas pihak pengilang peralatan asal (OEM) Thales Group dari Toronto, Kanada bagi mencari penyelesaian jangka pendek dan jangka panjang. Ini merangkumi ujian-ujian ke atas peranti dan perisian sedia ada,” menurut kenyataan itu.

Semalam, Rapid Rail memaklumkan ATC yang tidak stabil dikenal pasti sebagai punca kepada gangguan perkhidmatan tren LRT laluan Kelana Jaya pada Sabtu dan Isnin lepas.

Untuk status perkhidmatan terkini dan maklumat lanjut mengenai perkhidmatan bas perantara, orang ramai boleh merujuk saluran media sosial Rapid KL dan aplikasi PULSE. – BERNAMA


Elon Musk mulakan tinjauan kembalikan akaun Twitter Trump

“Kembalikan semula akaun bekas Presiden Trump,” menurut ciapan Musk yang memperoleh lebih 4.4 juta reaksi ketika ia diterbitkan.

Lebih 55 peratus pengguna mengundi “ya” manakala 44 peratus memutuskan “tidak.”

Beberapa jam sebelum itu, jutawan Amerika itu membayangkan beliau sedang mempertimbangkan untuk mengembalikan semula akaun Twitter Trump, lapor Agensi Anadolu.

“Keputusan mengenai (akaun) Trump masih belum dibuat,” menurut ciapan Musk, ketika beliau mengumumkan tiga akaun berprofil tinggi yang diharamkan oleh gergasi media sosial itu sebelum ini dikembalikan semula.

Akaun Twitter milik Kathie Griffin, Jorden Peterson dan Babylon Bee telah dikembalikan semula, katanya.

Trump mempunyai kira-kira 88.8 juta pengikut sebelum Twitter menggantung akaun bekas presiden AS secara kekal pada Januari 2021, berikutan peranannya dalam rusuhan 6 Januari di Capitol AS dan berpotensi menggalakkan lebih banyak keganasan. – BERNAMA


Minyak habis stok tamparan hebat bagi peniaga cakoi

Oleh: ARRIAN ZAYNE

“Minggu pertama masih boleh bertahan namun bagaimana nasib minggu kedua, kami sendiri belum tahu,” luah Izan Drahman.

Wanita berusia 59 tahun itu berkeluh demikian ketika mengenang nasib untuk meneruskan perniagaan menjual kuih cakoi goreng susulan kekurangan bekalan minyak masak paket di pasaran ketika ini.

Menurut Izan selama 28 tahun dia dan suaminya berniaga cakoi dan tau fu fa di bahu jalan sekitar Jalan Gita, Kuching namun begitu tahun ini memberi tamparan hebat buat mereka.

“Apabila sukar mendapatkan bekalan minyak masak semestinya memberi kesan juga kepada jualan dan pendapatan…sebab itu saya cakap minggu lepas kita boleh melepasinya,

“Kerana masih ada pembekal mahu melepaskan (menjual) dengan kami dalam kuantiti (minyak paket) yang banyak (kotak)… tidak tahu pula minggu selepas ini bagaimana,” ujarnya dengan raut runsing.

Sekiranya dagangannya tidak bergantung kepada minyak masak kata Izan, situasi semasa (kehabisan minyak masak di pasaran) tidak mendatangkan masalah buat dirinya dan suami.

“Mahu tidak mahu, minggu ini kita mencari inisiatif lain demi meneruskan perniagaan ini,” jelasnya antara tindakan selepas ini adalah menggoreng kuih cakoi dengan kuantiti minyak yang sedikit sahaja.

Namun begitu, inisiatif ini pasti mendatangkan kekangan lain pula akui Izan, antaranya membazirkan masa serta penggunaan gas memasak yang banyak.

“Keadaan peningkatan harga barang mentah akibat inflasi dan kemelesetan ekonomi ini memberi kesan sebanyak 85 peratus buat perniagaan saya,” ujarnya.

Walaupun sukar, Izan akui keadaan akan menjadikan keuntungan yang dikaut juga terkesan iaitu jika sebelum ini katanya 70 peratus tetapi jangkaannya selepas ini untung hanya berpihak 40 peratus.

Tetap pada posisi positif, Izan tidak menyalahkan pihak kerajaan semata ekoran situasi semasa yang menghimpit rakyat namun begitu, dia berharap detik ‘derita’ ini tidak berlarutan terlalu lama.

“Kita nak salahkan 100 peratus kepada kerajaan tidak boleh juga… apa yang berlaku bukan agenda mereka, ini semua akibat ekonomi global,” jelasnya.

Author

Media Variasi

View all posts

View all posts


Boss Kay jawab isu pendaftaran lewat anak

KUALA LUMPUR: Isteri pempengaruh TikTok, Norsufia Johari yang tular disebabkan bayi lelaki berusia 53 hari yang berdepan masalah pendaftaran sijil kelahiran akhirnya selesai.

Ia susulan, selepas campur tangan peguam ternama dan suaminya iaitu Kay Azlee atau dikenali sebagai Boss Kay hadir memberi kerjasama bagi urusan itu.

Terdahulu, Ketua Pengarah Jabatan Pendaftaran Negara (JPN), Datuk Ruslin Jusoh telah memaklumkan kelulusan berkenaan dalam satu pertemuan pada Khamis.

Norsufia memberitahu, Ruslin menjelaskan prosidur pendaftaran berkenaan yang mewajibkan dokumen asli kedua ibu bapa perlu dipamerkan bagi mengelakkan isu anak bukan biologi berlaku.

“JPN bimbang jika contohnya suami berada di penjara atau bertugas di luar negara namun isteri memiliki anak bukan perkongsian bersama lalu mendaftarkan anak itu mengikut keturunan suaminya.

“Setiap prosedur dilakukan sudah ada alasannya kenapa ia dibuat begitu.

“Bagaimanapun saya bersyukur selepas isu ini viral, kes saya lebih mudah dan cepat diselesaikan,” katanya kepada MEDIA VARIASI.

Bagaimanapun, timbul isu kurang enak didengar apabila Boss Kay mendakwa menerusi TikTok miliknya bahawa isterinya itu mempunyai masalah mental punca tidak pulang ke rumah sekaligus jejas pendaftaran anak.

Norsufia atau lebih mesra dengan panggilan Cik Pia pula menafikan dakwaan suami bahawa dirinya menghidap masalah bipolar serta lain-lain.

Difahamkan, sejak Disember lelaki terbabit tidak pulang ke rumah dan dakwa isterinya, suaminya ada hubungan dengan seorang artis.

Malah, menurut Cik Pia itu juga, emosi makin tidak stabil selepas mengetahui suami mempunyai wanita lain di belakangnya.

Sebelum ini, Cik Pia ada berkongsikan di media sosial bahawa diri berasa sedih Boss Kay tidak hadir untuk mengazankan anak yang baru lahir, selain membiarkan dirinya hidup terkontang-kanting tanpa memberi sebarang nafkah.

Isu itu mula tular dan menimbulkan pula isu pengabaian suami dan bapa yang menyebabkan anak kedua baharu itu dianggap anak tak sah taraf.

Cik Pia turut meluah rasa kecewa apabila pihak JPN sebelum ini meminta bayi mereka dibinkan Abdullah atau 99 nama Allah.

Wanita itu kemudian membuat laporan polis di Balai Polis Dang Wangi dan juga aduan di Persatuan Pengguna Islam Malaysia (PPIM) sehingga proses pendaftaran itu selesai.

Berdasarkan tinjauan MEDIA VARIASI di media sosial, Boss Kay didakwa dilihat sering bersama dengan seorang penyanyi dan pelakon wanita dan masing-masing mesra dengan berpegang tangan serta panggilan romantis di akaun wanita itu.

Boss Kay mula popular di TikTok kerana sering berkongsi cara pemasaran produk di media sosial dan dikatakan mengenali artis berkenaan di platform berkenaan.

Author

Tun Puteh Wanti

View all posts

View all posts


Jom meriahkan Pesta Pantai di Bagan Lalang Sabtu dan Ahad ini!

CYBERJAYA: Sebuah program komuniti dikenali ‘Pesta Pantai Bagan Lalang @ Sepang’ akan diadakan pada 19 dan 20 Ogos ini.

Program anjuran Majlis Perbandaran Sepang (MPS) itu adalah sebahagian inisiatif mempromosikan salah satu lokasi pelancongan di daerah berkenaan.

Yang Dipertua MPS, Datuk Abd. Hamid Hussain berkata, program tersebut adalah acara tahunan sejak tahun 2016, namun tertangguh pada 2020 akibat pandemik Covid-19 dan digerakkan semula pada tahun ini mengambil kira sambutan menggalakkan daripada pengunjung, penduduk dan peniaga tempatan.

“Saya melihat ini merupakan satu pendekatan terbaik bagi menghidupkan suasana di Pantai Bagan Lalang.

“Setiap pantai perlu mempunyai acara tersendiri bagi menambah daya tarikan kepada pengunjung untuk datang ke sini khususnya dengan adanya penganjuran program berkualiti seperti ini,” katanya.

Sebanyak 20 aktiviti menarik akan dilaksanakan sepanjang pesta berlangsung.

Antaranya ialah bola tampar pantai dengan kerjasama Pejabat Belia Daerah Sepang; pertandingan wau kapal dengan kerjasama Persatuan Wau Kapal Selangor dan pertandingan silat antarabangsa @ Sepang kerjasama dengan PESAKA Daerah Sepang.

Selain itu, turut diadakan pertandingan memasak kuih bangkit buah naga yang merupakan ciptaan resepi serta inovasi pertama di Selangor dan akan menjadi trademark kepada daerah Sepang yang kaya dengan hasil buah naga.

Turut dimeriahkan ialah acara Pertandingan Tarik Tali Pantai, Pertandingan Istana Pasir, persembahan artis tempatan selain Sukan Rakyat dan Permainan Tradisional serta Merdeka Fun Ride dan Fun Run.

Untuk makluman, Pantai Bagan Lalang antara pantai yang cantik di Selangor selain Pantai Morib dan Bagan Nakhoda Omar.

Semasa air surut di Pantai Bagan Lalang, pengunjung boleh berjalan ke tengah laut sehingga 300 ke 400 meter.

Malah, Pantai Bagan Lalang juga merupakan lubuk makanan laut bagi penggemar makanan laut kerana terdapat banyak restoran ikan bakar yang menyajikan makanan laut yang segar di sekitar kawasan pantai.

Author

Diyana Rahip

View all posts

View all posts


Majikan disaran segerakan ambil pekerja asing – Saravanan

KUALA LUMPUR: Majikan disaran agar menyegerakan pengambilan pekerja asing berikutan masih terdapat kelewatan dalam proses pengambilan pekerja oleh golongan itu meskipun kelulusan sudah diberikan oleh kerajaan.

Menteri Sumber Manusia Datuk Seri M. Saravanan berkata perkara itu adalah tanggungjawab pihak majikan kerana kerajaan hanya berperanan dalam menyelesaikan dan memberi kebenaran bagi kira-kira 400,000 kuota kepada mereka.

“Ini seolah-olah memberi gambaran terdapat masalah di peringkat kementerian, kementerian sudah tiada isu lagi. Di peringkat kementerian, kita hanya (laksanakan) sehingga selesaikan (isu berkaitan) MoU (memorandum persefahaman) antara negara-negara sumber dan pemberian kuota atau kelulusan.

“Setakat ini, kita tidak boleh menentukan negara mana yang kita perlu ambil sebab kita ada lebih kurang 14 negara sumber. Ramai orang arif dengan perkara ini, Kementerian Sumber Manusia hanya memberi kelulusan khas dan majikan yang perlu putuskan,” katanya pada sidang media selepas menghadiri program Hari Bertemu Pelanggan di Menara Manickavasagam di sini hari ini.

Saravanan berkata pekerja dari Bangladesh dan Indonesia sering menjadi pilihan majikan berikutan aspek bahasa, agama dan budaya namun beliau menyeru agar mereka turut mengambil pekerja dari negara lain.

“Jangan hanya bergantung kepada satu negara sahaja kerana apabila kita bergantung kepada satu negara, banyak syarat ditetapkan apabila kita bincang MoU dan sebagainya,” katanya sambil menambah bahawa pekerja dari Sri Lanka juga berkhidmat dalam sektor pembantu rumah sebelum ini.

Semalam, beliau memaklumkan bahawa kerajaan meluluskan permohonan rasmi Sri Lanka untuk membekalkan tenaga kerja dan memohon kuota sebanyak 10,000 susulan krisis ekonomi yang melanda negara itu ketika ini.

Mengulas kekurangan pekerja di restoran, Saravanan berkata isu itu dijangka dapat diselesaikan minggu depan.

“Sebelum ini, ada pihak mempertikai sama ada kita mengehadkan hanya 25 agensi tetapi sekarang kita sudah menambah bilangannya.

“Jemaah Menteri telah memutuskan untuk menambah sehingga 100 agensi (dari Bangladesh) dan setakat hari ini, kita sudah luluskan 75 agensi,” katanya. – BERNAMA


Lapan kereta Raja-raja Melayu masuk Istana Negara

KUALA LUMPUR: Sebanyak lapan kenderaan Raja-raja Melayu dilihat memasuki Istana Negara dari Pintu 1 sejak dari jam 9 pagi hingga 11 pagi hari ini.

Kenderaan pertama dilihat ialah kereta Sultan Johor, Sultan Ibrahim Ibni Almarhum Sultan Iskandar.

Selepas itu pula ialah kereta Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah dan Raja Muda Perlis, Tuanku Syed Faizuddin Putra Ibni Tuanku Syed Sirajuddin Jamalullail.

Sekitar jam 10.30 pagi pula ialah kereta Sultan Selangor, Sultan Sharafuddin Idris Shah Alhaj Ibni Almarhum Sultan Salahuddin Abdul Aziz Shah Alhaj.

Diikuti dengan kereta Sultan Kedah, Sultan Sallehuddin Ibni Almarhum Sultan Badlishah; Sultan Perak, Sultan Nazrin Muizzuddin Shah Ibni Almarhum Sultan Azlan Muhibbuddin Shah Al-Maghfur-Lah.

Seterusnya ialah kereta Yang di-Pertuan Besar Negeri Sembilan, Tuanku Muhriz Ibni Almarhum Tuanku Munawir dan kereta Sultan Terengganu, Tuanku Mizan Zainal Abidin Ibni Al-Marhum Sultan Mahmud Al-Muktafi Billah Shah.

Untuk rekod, semalam Yang Di-Pertuan Agong, Sultan Abdullah Ri’ayatuddin Al-Mustafa Billah Shah bertitah memperkenan Istana Negara menganjurkan satu Perbincangan Khas Raja-Raja Melayu pada Khamis.

Perbincangan tersebut adalah berhubung pelantikan seorang ahli Dewan Rakyat yang mendapat kepercayaan majoriti ahli Dewan Rakyat untuk menjadi perdana menteri, pasca Pilihan Raya Umum ke-15 (PRU15).

Author

Faridah Amiratul

View all posts

View all posts


Enam lelaki ditahan bantu siasatan pergaduhan penyokong parti politik

SUNGAI PETANI: Enam lelaki ditahan bagi membantu siasatan berhubung kejadian pergaduhan membabitkan dua kumpulan penyokong parti politik di kawasan Dataran Zero, di sini pada awal pagi Sabtu lepas.

Ketua Polis Kedah, Datuk Wan Hassan Wan Ahmad berkata, kesemua mereka yang berusia antara 19 hingga 26 tahun itu, ditahan di kawasan Jalan Lagenda Height, di sini pada 2 petang semalam.

“Pada 19 November pukul 2.15 pagi, pihak polis telah menerima maklumat mengenai pergaduhan melibatkan dua kumpulan penyokong parti politik di kawasan berkenaan dan anggota digerakkan ke tempat kejadian bagi mengawal keadaan.

“Siasatan setakat ini mendapati pergaduhan disebabkan pertembungan dua kumpulan penyokong parti berlainan dan berlaku pergeselan bendera parti yang mengenai tubuh seorang penyokong parti politik,” katanya dalam kenyataan di sini hari ini.

Menurutnya polis juga telah mengenal pasti dua lagi individu yang dipercayai terlibat dalam kejadian itu dan sedang mengesan mereka.

Katanya kesemua mereka direman dua hari sehingga esok dan kes disiasat di bawah Seksyen 147 Kanun Keseksaan (Akta 574) dan Seksyen 9(1) Akta Kesalahan Pilihan Raya 1954 (Akta 5).

Wan Hassan berkata, orang ramai dinasihatkan supaya tidak membuat sebarang spekulasi mengenai insiden tersebut sehingga boleh menggugat ketenteraman awam dan menyerahkan tindakan sepenuhnya kepada polis. – BERNAMA


Padah rakam jiran sedang mandi, penjara 5 bulan

MELAKA: Seorang penjaga stor kedai serbaneka dijatuhi hukuman penjara lima bulan oleh Mahkamah Majistret Ayer Keroh, di sini, tadi, selepas mengaku bersalah merakam jirannya mandi minggu lalu.

Majistret Nabilah Nizam menjatuhkan hukuman itu terhadap tertuduh, Muhammad Fakrul Najmi Rohaizan, 26, selepas menerima pengakuan tertuduh.

Berdasarkan pertuduhan, tertuduh didapati merakamkan gambar mangsa wanita berusia 44 tahun sedang mandi menggunakan telefon bimbit di sebuah rumah di Padang Temu, di sini, pada jam 10.50 malam, 10 November lalu.

Kesalahan itu didakwa mengikut Seksyen 509 Kanun Keseksaan, sabit kesalahan tertuduh boleh dihukum penjara maksimum lima tahun atau denda atau kedua-duanya sekali.

Berdasarkan laporan polis dibuat mangsa, dia menyedari dirinya dirakam selepas terlihat ada tangan memegang telefon bimbit di celah lubang angin tandas sebelum merampas telefon bimbit itu.

Mangsa bergegas mendapatkan suaminya dan menceritakan kejadian sebelum tertuduh yang juga anak jirannya datang untuk meminta maaf.

Terdahulu, tertuduh yang tidak diwakili peguam merayu hukumannya diringankan kerana menanggung keluarga dan hanya hanya bekerja sebagai penjaga stor.

Bagaimanapun, Timbalan Pendakwa Raya, Wardah Ishhar memohon hukuman setimpal dikenakan sebagai pengajaran terhadap tertuduh.

Mahkamah kemudian menjatuhkan hukuman penjara lima bulan dari tarikh ditangkap iaitu pada 14 November lalu. – Harian Metro

Author

Media Variasi

View all posts

View all posts


Laporan tragedi tanah runtuh Batang Kali siap akhir bulan ini

PUTRAJAYA: Laporan tragedi tanah runtuh Batang Kali dijangka siap akhir bulan ini dan akan dibentangkan kepada Jemaah Menteri sebelum dimuktamadkan untuk tindakan selanjutnya.

Menteri Kerja Raya, Datuk Seri Alexander Nanta Linggi dalam kenyataan hari ini berkata, Kementerian Kerja Raya melalui Jabatan  Kerja Raya (JKR) Malaysia dengan kerjasama agensi-agensi kerajaan yang berkaitan, dalam peringkat penyediaan deraf laporan akhir.

“Saya memahami banyak pihak termasuk keluarga mangsa yang terjejas ingin mengetahui atau mendapatkan laporan akhir kejadian berkenaan, justeru saya memberi jaminan JKR sedang melakukan usaha yang terbaik untuk melengkapkan proses ini,” katanya.

Nanta berkata antara elemen yang diambil kira dalam penyiapan laporan tersebut adalah kerja-kerja ujian penyiasatan tanah di lapangan dan makmal serta penganalisis data.

“Data dari ujian ini adalah penting untuk dianalisis bagi menentukan mekanisme kegagalan oleh pelbagai pakar termasuk dari aspek kejuruteraan geoteknik dan geologi,” katanya.

Semalam, media melaporkan mangsa tragedi tanah runtuh Batang Kali menuntut kerajaan mengeluarkan laporan penuh siasatan tragedi itu.

Tragedi 16 Disember 2022, pada kira-kira pukul 2.30 pagi itu, membabitkan 92 mangsa, dengan 61 daripadanya terselamat manakala 31 lagi terkorban, selepas berlaku runtuhan tanah hingga menimbus kawasan perkhemahan Father’s Organic Farm di Batang Kali.

Kejadian menyayat hati itu meragut 18 nyawa individu dewasa dan 13 kanak-kanak, dengan 20 mayat ditemukan di sektor A, satu sektor B dan 10 lagi di sektor C di kawasan perkhemahan tersebut. – BERNAMA


BN nafi Ahli Parlimennya terlibat usaha jatuhkan kerajaan

KUALA LUMPUR: Barisan Nasional (BN) hari ini menafikan dakwaan sesetengah pihak bahawa terdapat Ahli Parlimen dalam kalangan parti komponennya yang terlibat dalam usaha untuk menjatuhkan kerajaan.

Timbalan Pengerusinya, Datuk Seri Mohamad Hasan berkata, BN tidak akan memporak-perandakan kerajaan sedia ada kerana ia telah berjanji untuk membentuk kerajaan yang stabil serta diperlukan bagi menguruskan negara, dan  kerajaan ketika ini ditubuhkan atas dasar kerjasama pelbagai parti.

“Untuk menumbangkan kerajaan sekarang saya rasa agak sukar kerana Akta Anti Lompat Parti telah berkuat kuasa dan mana-mana Ahli Parlimen yang mahu menyokong parti lain perlu meletakkan jawatan dan diadakan pilihan raya kecil.

“Kerajaan kini juga mempunyai majoriti yang agak besar sebanyak 148,” katanya dalam sidang media di Rumah Terbuka Aidilfitri Kementerian Pertahanan di sini.

Beliau diminta mengulas kenyataan Ahli Majlis Pimpinan Tertinggi Bersatu Muhammad Faiz Na’aman yang mendakwa Perikatan Nasional telah mendapat sokongan 126 Ahli Parlimen.

Mohamad, yang juga Menteri Pertahanan, turut menyuarakan komitmen penuh BN dalam memastikan kerajaan ketika ini berada dalam keadaan stabil dan kuat.

Beliau berkata, negara telah ketinggalan hampir lima tahun selepas Pilihan Raya Umum ke-14 kerana kerajaan yang dibentuk tidak mempunyai majoriti yang kuat.

“Sekarang kita telah mempunyai kerajaan yang mempunyai majoriti yang kuat dan kita perlu berusaha duduk bersama untuk menguruskan negara.

“Pada 14 Mei ini, kita akan ada Konvensyen Nasional Kerajaan Perpaduan untuk melihat sejauh mana dan bagaimana janji pada Pilihan Raya Umum ke-15 dapat ditunaikan kepada rakyat,” katanya. – BERNAMA


Piala Dunia: Ghana bengang, pengadil berat sebelah

KETUA jurulatih Ghana, Otto Addo, menzahirkan ketidakpuasan hatinya terhadap tindakan pengadil yang menghadiahkan sepakan penalti kepada Portugal dalam kemenangan Piala Dunia Qatar 2022 yang mendebarkan ke atas The Black Stars, awal pagi tadi.

Addo lantang bersuara: “Saya tidak tahu sama ada (video bantuan pengadil) VAR tidak memberi perhatian,” lapor Astro Awani hari ini.

Dalam perlawan itu, Cristiano Ronaldo muncul pemain pertama yang menjaringkan gol dalam lima edisi Piala Dunia menerusi sepakan penalti di Stadium 974 yang menyaksikan Portugal menang 3-2.

Bagaimanapun, pasukan Ghana menyifatkan keputusan pengadil, Ismail Elfath, untuk memberikan sepakan penalti adalah tidak tepat dan percaya, Mohammed Salisu memenangi bola atas cabarannya ke atas pemilik lima Ballon d’Or lima kali.

Addo mengecam prestasi Elfath sambil mendedahkan dia telah dinafikan peluang untuk bercakap dengan pengadil susulan kekalahan Ghana.

Ketika ditanya sama ada Ronaldo meraih manfaat daripada keputusan berkenaan Addo hanya mengatakan dia tiada bukti untuk isu tersebut.

“Saya rasa anda perlu bertanya kepada pengadil. Saya tidak mempunyai bukti mengenainya tetapi kami bermain bola sepakan dan berlaku pertembungan pemain.

“Saya tidak tahu apa yang mereka lakukan, saya tidak pasti adakah VAR tidak memberi perhatian,” katanya.

Author

Diyana Rahip

View all posts

View all posts


Pinjam RM1,500 minta bayar RM16,000, ah long terkedu kena ‘sound’ Mustafa Khan

CYBERJAYA: Baru-baru ini, tular sebuah video mengenai seorang lelaki membantu seorang mangsa ah long yang yang memerlukan pertolongan kerana dipaksa membuat pembayaran balik yang dengan jumlah yang tidak masuk akal.

Difahamkan, Mustafa Khan dari Persatuan Hak Masyarakat memang tidak asing lagi buat pengguna media sosial di mana beliau kerap mengingatkan orang ramai agar tidak terjebak dengan pinjaman yang ditawarkan oleh peminjam wang tidak berlesen atau ah long.

Menurut Mustafa, beliau menerima aduan daripada seorang mangsa ah long di mana dia telah membuat pinjaman sebanyak RM1,500. Namun walaupun sudah melunaskan bayaran RM4,000 termasuk bunga, ah long berkenaan masih tidak berpuas hati dan ingin menuntut RM12,000 lagi daripada mangsa.

Ah long berkenaan juga dikatakan telah menceroboh rumah mangsa dan mengambil barang hak milik mangsa iaitu komputer riba sebagai satu bentuk ‘peras ugut’ kerana tidak mahu membayar jumlah sedemikian.

“Ah long itu ada pergi ke rumah dia dan ada bengkel dekat depan, dia masuk ke dalam rumah abang itu dan ambil laptop tanpa kebenaran dia dan bawa balik.

Malah, dalam video tersebut, Mustafa juga turut bertanyakan adakah ah long terbabit mempunyai lesen dan perjanjian sebelum memberi pinjaman kepada orang ramai.

Bagaimanapun, ah long berkenaan tidak mampu memberikan penjelasan serta sepanjang video tersebut dilihat geram tetapi tidak mampu berkata apa-apa.

Di penghujung video, Mustafa menawarkan penyelesaian ‘secara baik’ dengan ah long berkenaan untuk mendapatkan kembali komputer riba milik mangsa.

Oleh: AIN JAPRI (Pelatih USM)

Author

Media Variasi

View all posts

View all posts


Lutut cedera, Pogba mungkin terlepas aksi Piala Dunia Qatar 2022

Oleh: WAHYUDIN AL-BALINGI

PEMAIN tengah Juventus, Paul Pogba mungkin tidak akan kembali beraksi untuk kelab Serie A itu sehingga Januari depan kerana kecederaan lutut yang memerlukan pembedahan, kata pengurus Massimiliano Allegri pada Isnin.

Kecederaan Pogba menimbulkan keraguan terhadap penyertaan tonggak antarabangsa Perancis itu di Piala Dunia.

Bulan lalu Pogba memutuskan untuk tidak menjalani pembedahan selepas merosakkan meniskusnya dalam sesi latihan.

Namun, Allegri berkata keadaan telah berubah selepas dia cuba berlatih semula

“Pagi ini dia berlatih untuk kali kedua tetapi kemudian berhenti dan diputuskan untuk menjalani pembedahan. Kami secara realistik akan mendapatkannya kembali pada Januari,” kata Allegri kepada pemberita sebelum pertembungan Liga Juara-Juara di Paris St Germain.

Allegri tidak pasti sama ada Pogba yang berusia 29 tahun akan bersedia untuk mempertahankan kejuaraan dunia Perancis pada kejohanan di Qatar bermula 21 November ini.

“Piala Dunia bukan masalah saya, masalah Juventus ialah dia kembali pada Januari,” katanya.

Pogba memainkan peranan penting kemenangan Piala Dunia Perancis pada 2018 di Rusia, menjaringkan gol dalam perlawanan akhir menewaskan Croatia 4-2 untuk menjulang trofi selepas 20 tahun.

Dia telah menjaringkan 11 gol dalam 91 penampilan untuk Perancis.

Author

Media Variasi

View all posts

View all posts


PSM yakin padang SNBJ pulih menjelang kelayakan Piala Dunia

KUALA LUMPUR: Perbadanan Stadium Malaysia (PSM) tampil menjelaskan punca padang di Stadium Nasional Bukit Jalil (SNBJ), di sini, mengalami kerosakan ketika aksi Pestabola Merdeka 2023 antara Malaysia dan India pada Jumaat.

PSM dalam kenyataan memaklumkan, beberapa tompok bertentangan ‘grandstand‘ kurang kukuh akibat pendedahan cahaya matahari yang lebih rendah di kawasan terbabit.

Sambil menyifatkan perkara itu tidak sepatutnya berlaku, PSM berkata, pihaknya sudah menggunakan ‘grow light‘ bagi merangsang pertumbuhan rumput di sekitar kawasan tompokan itu, namun tetap tidak sama dengan keupayaan sinaran matahari semulajadi.

PSM bagaimanapun yakin, perkara itu akan diatasi dan tompokan tertentu di padang Stadium Nasional bakal pulih sepenuhnya menjelang saingan kelayakan Piala Dunia 2026/Piala Asia 2027 yang akan berlangsung pertengahan bulan depan.

“Untuk makluman, standard tempoh masa penyediaan secara rapi rumput padang seharusnya mengambil masa 12 bulan untuk keseluruhan proses siap sepenuhnya. Walau bagaimanapun, pihak PSM hanya mempunyai tempoh lapan bulan.

“Keadaan hujan sepanjang minggu lalu juga tidak membantu dalam penyediaan pertumbuhan padang baharu itu. Di sebalik beberapa tompokan rumput yang tercabut, PSM berpuas hati dengan keupayaan sistem perparitan baharu dan kemajuan dalam padang berkenaan.

“PSM ingin mengucapkan tahniah kepada Harimau Malaya dan peminat bola sepak negara yang hadir memberikan sokongan. PSM akan menggunakan sepenuhnya masa sebulan akan datang untuk memastikan persediaan lengkap padang menjelang kelayakan Piala Dunia bagi pasukan Malaysia,” jelas PSM.

Kualiti padang di Stadium Nasional yang baru selesai dinaik taraf mendapat kritikan hebat daripada banyak pihak, susulan rumput di gelanggang rasmi Harimau Malaya itu tercabut di beberapa bahagian padang ketika aksi Malaysia menentang India.

Aksi Malaysia berdepan India itu adalah perlawanan pertama yang berlangsung di Stadium Nasional selepas ia ditutup sejak tahun lalu bagi kerja naik taraf.

Sementara itu, Ketua Pegawai Eksekutif PSM, Mohd Faidz Sanusi berkata, pihaknya telah disarankan supaya tiada sesi ujian padang diadakan di SNBJ sebelum aksi final Pestabola Merdeka 2023 menentang Tajikistan pada Selasa depan.

Beliau berkata, saranan itu diberikan oleh pihak kontraktor yang membuat kerja-kerja penukaran padang, susulan insiden rumput tercabut dan tompok di beberapa bahagian pada Jumaat malam.

Author

Fazleen Safina Abd Jamil

View all posts

View all posts


Cubaan kedua ‘sumbat’ saya ke penjara – Emilia

KUALA LUMPUR: Emilia Hanafi, seorang ibu tunggal yang pernah dihantar ke Penjara Kajang atas kesalahan menukar ganti tarikh lawatan anak-anak, pada 27 Jun lalu meluahkan ada pihak cuba ‘menyumbat’ dirinya ke penjara buat kali kedua.

Bekas isteri SM Faisal SM Nasimuddin Kamal itu hari ini mengeluarkan kenyataan di media sosialnya berikutan tohmahan pihak tertentu yang mengatakan dia seolah tidak akur dengan perintah mahkamah yang menyebabkan satu waran tangkap dikeluarkan ke atasnya.

“Isu ini berhubung artikel membabitkan kes komital 2020, yang dilaporkan di media arus perdana semalam berikutan mendakwa terlalu ramai terkejut dan bertanya mengenainya.

“Saya ingin jelaskan yang ini adalah permohonan baru notis tunjuk sebab (komital baru) berhubung tukar lokasi lawatan anak-anak pada tahun 2018 (sebelum ini dipenjarakan kerana tukar ganti tarikh lawatan anak-anak).

“Ini adalah permohonan plaintif yang kelapan yang cuba mengaitkan saya ke atas kes komital,” katanya.

Ibu kepada tiga anak lelaki itu juga mendakwa, ini juga merupakan percubaan kali kedua untuk memasukkannya ke penjara, sekali lagi, selepas 27 Jun lalu.

“Bagaimanapun, saya sebagai defenden sedang membela diri di mahkamah dan saya juga berserah kepada kebijaksanaan dan pertimbangan Yang Arif Hakim dan pihak mahkamah.

“Saya tidak boleh mengulas lebih lanjut kerana menghormati proses mahkamah yg sedang berjalan sekarang,” katanya.

Beliau juga menjelaskan, tarikh perbicaraan kes komital berkenaan seterusnya adalah pada 28 Mac tahun depan.

Dilaporkan, Hakim Syarie, Azzeman Omar di Mahkamah Syariah di sini, semalam mengeluarkan waran tangkap selepas ketidakhadiran responden ke mahkamah tanpa makluman.

Difahamkan ini adalah waran tangkap kedua yang dikeluarkan mahkamah sama terhadap Emilia.

Peguam Emilia, Nazri Yahya dilaporkan terkejut sebaik sahaja mengetahui berkenaan perkara tersebut selepas ia dilapor dan disiarkan di media arus perdana, semalam.

Nazri berkata, anak guamnya menjalani hukuman tujuh hari penjara awal tahun ini, tidak pernah gagal untuk hadir mana-mana prosiding mahkamah syariah atau sivil.

Pada 27 Jun lalu, bekas isteri ahli perniagaan, Datuk SM Faisal SM Nasimuddin itu menjalani hukuman penjara tujuh hari kerana kesalahan menukar ganti tarikh lawatan anak-anaknya.

Kisah pemenjaraan Emilia pernah mendapat perhatian, golongan artis termasuk penyanyi terkenal Malaysia Datuk Seri Siti Nurhaliza, Che Puan Sarimah Ibrahim, Zahida Rafik, malah pemimpin politik bukan sahaja dalam negara tetapi rakyat di Australia dan Brunei.

Mereka malah berasa hairan dengan pelaksanaan sistem hukuman di Mahkamah Syariah sehingga boleh mengelirukan masyarakat disebabkan kesalahan mengubah tarikh lawatan anak.

Author

Tun Puteh Wanti

View all posts

View all posts


Hidupkan kembali UTC, Klinik 1Malaysia jika BN menang – Ramlan

KUALA LUMPUR: Barisan Nasional (BN) mahu mengembalikan pembangunan Pusat Transformasi Bandar (UTC) beroperasi sehingga malam, Klinik 1Malaysia (KL1M) dan parkir bertingkat di pangsapuri sekitar Lembah Pantai, jika menang Pilihan Raya Umum Ke-15 (PRU15).

Calon BN, Datuk Ramlan Askolani mendapati tiga perkara itu antara keperluan terbesar yang tidak diambil perhatian wakil rakyat kawasan Parlimen Lembah Pantai, sejak 2018.

Katanya, jika UTC diwujudkan di kawasan itu, ia memberi kemudahan dan manfaat kepada penduduk Lembah Pantai untuk menyelesaikan urusan di pelbagai agensi yang disatukan menjadi pusat sehenti menyeluruh dan beroperasi di luar waktu pejabat termasuk hujung minggu.

UTC antara produk penyampaian perkhidmatan awam cemerlang di bawah Strategi Lautan Biru Nasional (NBOS) yang dilaksanakan ketika pimpinan mantan Perdana Menteri, Datuk Seri Najib Razak pada 2009.

“Sebelum ini, kita memang ada cadangan untuk bangunkan UTC di Dataran Sri Angkasa semasa zaman Datuk Seri Najib lagi, dah diluluskan pun tetapi projek terhenti ketika di bawah Pakatan Harapan dan PKR.

“Kalau dapat dinaik taraf UTC, ia lebih membantu terutama rakyat di Lembah Pantai, banyak manfaat khususnya mereka sibuk bekerja di Kuala Lumpur, boleh ke UTC yang beroperasi luar waktu pejabat, untuk selesai urusan,” katanya kepada MEDIA VARIASI.

Ramlan turut mencadangkan KL1M diwujudkan kembali, sekitar kawasan itu, selain ditempatkan di UTC selain membina parkir bertingkat di pangsapuri yang mempunyai penduduk terlalu padat dan sesak.

Lembah Pantai menyaksikan pertembungan empat penjuru membabitkan calon Pakatan Harapan (PH), Ahmad Fahmi Mohamed Fadzil, yang juga penyandang kerusi berkenaan, Ramlan (BN), Fauzi Abu Bakar dari Perikatan Nasional (PN) dan Dr Noor Asmah Mohd Razalli dari Parti Pejuang Tanah Air (Pejuang) pada hari mengundi PRU15.

Kerusi Lembah Pantai sebelum ini dimenangi Fahmi dengan majoriti 5,598 undi menewaskan calon BN, Datuk Seri Raja Nong Chik Raja Zainal Abidin dan Fauzi pada PRU14, 2018.

Author

Tun Puteh Wanti

View all posts

View all posts


TI11: Team Spirit, Aster, Beastcoast dan Tundra sertai rombongan kedua ke Singapura

EMPAT lagi pasukan termasuk Team Spirit telah menempah tiket ke kejohanan dunia The International 2022 secara merit dan ini menjadikan lapan pasukan keseluruhan yang layak menerusi ranking DOTA 2 Pro Circuit (DPC).

Pasukan tersebut adalah Tundra Esports, Team Aster, Beastcoast dan juara dunia edisi lalu, Team Spirit.

Walaupun kecundang di peringkat kumpulan PGL Arlington Major, Tundra Esports masih layak ke kota Singa itu dengan mata DPC terkumpul sebanyak 1,212 mata dan ini bakal jadi pengalaman pertama mereka menyertai kejohanan dunia itu.

Sebagai juara bertahan, Team Spirit dilihat sedikit goyah pada musim ini dan boleh dikatakan ‘sedikit lewat’ untuk layak ke kejohanan tersebut namun mereka masih mengharapkan magis tahun lalu untuk terus kekal bersama mereka.

Selaku pasukan DOTA 2 dari China, Team Aster semestinya sangat teruja dapat keluar daripada kepompong sendiri selepas menyaksikan episod sekatan antarabangsa yang berlaku kepada negara mereka.

Kali ini pasukan yang dipimpin oleh Zhang Zhicheng (LaNm) berazam mahu memadam rekod buruk mereka dalam kejohanan yang sama di Bucharest tahun lalu.

Selepas lapan pasukan yang bertanding diumumkan, empat lagi pasukan bakal bersama mereka untuk mencukupkan kuota 12 jemputan terus ke temasya terbesar DOTA 2 itu.

Sumber: Sentrum.MY

Authors

Media Variasi

View all posts

Taufik Asmady Abdul Aziz

View all posts

View all posts

View all posts


Penternak lembu di Batu Gajah bimbang kes ternakan dicuri semakin berleluasa

BATU GAJAH: Kira-kira 30 penternak lembu di Kinta Valley dekat sini bimbang selain kecewa, apabila mendakwa kes kecurian ternakan semakin berleluasa dan tidak berkesudahan.

Mereka dianggarkan mengalami kerugian kira-kira RM1.3 juta, apabila lebih 260 ekor lembu mereka hilang, dipercayai dicuri dalam tempoh tiga tahun lepas.

Seorang penternak K. Kaviyarasan, 38, berkata, dalam tempoh tiga tahun lalu sahaja, sebanyak 120 lembu dan 80 kerbau miliknya hilang, melibatkan kerugian kira-kira RM1 juta.

“Keluarga saya sahaja sudah buat hampir 10 laporan polis di Balai Polis Batu Gajah dan Kampar, dan kita tak boleh nak pagar kawasan kerana ia lagi memudahkan pencuri kerana ternakan berkumpul dalam suatu tempat.

“Saya bimbang jika ia tidak dibendung segera, 1,000 lembu dan 500 kerbau yang saya ternak akan mengalami nasib sama, kerana kawasan padang ragut luas melibatkan Kampar, Malim Nawar dan Batu Gajah,” katanya pada sidang media di sini hari ini.

Sementara itu, seorang penternak Nazri Zakaria, 38, berkata kebanyakan penternak semakin hilang sabar dengan keadaan yang berlaku dan meminta pihak berkuasa melakukan sesuatu dan bertindak tegas.

“Kita telah serahkan kes kepada pihak polis dan 11 suspek telah dibebaskan kemudian, malah kes tidak berpihak kepada kami, namun kami amat berharap kes seperti ini tidak berulang,” katanya.

Bagi seorang lagi penternak Pang Kee Kheong, 70, pencuri menggunakan tiga kaedah untuk menangkap lembu, iaitu menggunakan tali bagi menangkap lembu yang jinak, menggunakan suntikan ubat pelali dan menembak bagi lembu liar.

Pang berkata, sudah lebih 50 ekor lembunya dicuri pihak tidak bertanggungjawab dan kebiasaannya mereka akan menjual semula hasil curi itu dengan harga murah kepada orang tengah, untuk dijual kepada pengguna.

“Mereka perlu sembelih segera dan lapah untuk hilangkan kesan atau tanda yang ada pada kulit lembu dengan segera, untuk mengelak dikesan pemilik asal,” katanya.

Selain itu, Ketua Urusetia Pusat Khidmat dan Aduan Barisan Nasional Perak, Mohd Rawi Abdullah berkata, pihaknya menerima banyak aduan berhubung kes kecurian terbabit.

“Kita akan hantar surat ke Ibu Pejabat Polis Bukit Aman untuk tindakan lanjut, kerana ia sudah berlarutan agak lama dan kerugian yang ditanggung penternak agak besar,” katanya. – BERNAMA


Pemasangan pendakap gigi palsu oleh pengamal pergigian haram berisiko

JEMPOL: Orang ramai terutamanya golongan muda dinasihatkan tidak tertipu dengan perkhidmatan pemasangan pendakap gigi oleh pengamal pergigian tidak berdaftar hanya kerana terpengaruh dengan fesyen, serta dakwaan ia lebih cepat dan mudah.

Ketua Penolong Pengarah Kanan Unit Amalan dan Perkembangan Kesihatan Pergigian Jabatan Kesihatan Negeri Sembilan, Dr Rosnah Atan berkata, ini kerana mereka yang berbuat demikian menghadapi risiko kehilangan gigi secara kekal.

“Biasanya, doktor gigi palsu ini akan mendakwa bahawa pendakap gigi yang mereka pasang lebih cepat dan mudah melekat pada permukaan gigi, sebab itu orang senang terpedaya,” katanya.

Beliau berkata demikian ketika berucap sebagai tetamu dalam Program Bual Bicara Doktor Gigi Palsu dan Pendakap Gigi Palsu yang dianjurkan Kementerian Kesihatan (KKM) sempena Jelajah Aspirasi Keluarga Malaysia (AKM) Negeri Sembilan di Dataran Seri Jempol di sini hari ini.

Menurut Rosnah kebanyakan kes pemasangan pendakap gigi palsu dilakukan di premis tidak berdaftar seperti di rumah.

Sementara itu, Pakar Ortodontik Klinik Pergigian Tampin, Dr Cheok Chieh How berkata, orang ramai seharusnya membuat pemasangan pendakap gigi di klinik pergigian yang berdaftar sahaja.

Katanya peralatan yang digunakan untuk memasang pendakap gigi palsu oleh pengamal pergigian haram biasanya tidak dinyahkuman dan membawa kepada masalah kesihatan gigi yang lebih buruk.

“(Kalau ikut cara yang betul) doktor pergigian perlu membuat diagnosis secara menyeluruh sebelum membuat pemasangan pendakap gigi yang bersesuaian,” katanya. – BERNAMA


Lelaki berpisau selamba rompak bank seorang diri di bank Ipoh

SEORANG lelaki bertindak nekad apabila melakukan rompakan bersenjata di sebuah bank secara seorang diri.

Menerusi rakaman kamera litar tertutup (CCTV), lelaki yang memakai topi keledar berpenutup penuh itu pada mulanya dilihat masuk ke premis berkenaan, sebelum mengeluarkan pisau yang disembunyikan di bahagian depan seluarnya.

Dia kemudian dilihat meminta wang daripada salah seorang wanita yang sedang mengeluarkan wang di mesin pengeluaran wang secara automatik (ATM) secara paksa.

Disebabkan proses pengeluaran itu dilihat agak perlahan, suspek segera mengacukan pisau kepada seorang lagi wanita sebelum merampas wang daripada mangsa.

Pengawal keselamatan yang berada di lokasi kejadian yang tidak memegang sebarang senjata, dilihat hanya melarikan diri keluar dari premis tersebut.

Suspek juga dilihat segera meninggalkan lokasi dengan menunggang motosikal yang diparkir di luar premis.

Kejadian di Bank UOB Cawangan Ipoh pada hari ni !!

Tengok pak guard tu lari dulu !! Ha3 pic.twitter.com/szsRE07bj3

— Sort Daily (@SortDaily) September 8, 2023

Sementara itu, Ketua Polis Daerah Ipoh, Asisten Komisioner Yahaya Hassan berkata, pihaknya mengesahkan kejadian yang tular di media sosial itu berlaku di ruangan mesin ATM sebuah bank di Ipoh, Perak.

Bagaimanapun, katanya, ia adalah kejadian lama yang berlaku lebih tiga bulan lalu iaitu pada jam 5.20 petang, 14 Mei lalu.

Katanya, mangsa kes adalah seorang wanita berusia 50-an yang mengalami kerugian kira-kira RM300 akibat disamun suspek yang dipercayai seorang lelaki menggunakan pisau.

“Kita terkesan satu video tular berdurasi satu minit tiga saat di media sosial hari ini yang memaparkan satu kejadian samun bersenjata pelanggan ATM sebuah bank.

“Polis sedang berusaha mengesan suspek berkenaan yang (penahanannya) dipercayai boleh membantu menyelesaikan kes-kes jenayah kekerasan yang lain,” katanya dalam kenyataan pada Jumaat.

Yahaya berkata, pihaknya juga ada menerima laporan kes samun di ATM membabitkan bank lain di sini dengan modus operandi sama, dipercayai dilakukan suspek sama pada pagi Rabu lalu.

Yahaya berkata, kes disiasat mengikut Seksyen 392/397 Kanun Keseksaan dan sebarang maklumat mengenainya boleh disalurkan kepada Ketua Bahagian Siasatan Jenayah, Ibu Pejabat Polis Daerah (IPD) Ipoh, Deputi Superintendan Mohd Zulkefli Mohd Muktar di talian 012-4336999 atau menghubungi Pusat Kawalan Daerah IPD Ipoh di talian 05-2542222.

Author

Fazleen Safina Abd Jamil

View all posts

View all posts


Harga maksimum minyak masak ambil kira pihak industri, kebajikan pengguna

PUTRAJAYA: Pewartaan harga maksimum minyak masak tulen dalam botol akan dilaksanakan dengan mengambil kira kepentingan pihak industri serta kebajikan pengguna, kata Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid.

“Kita buat ini (pewartaan) untuk jaga kedua-dua pihak (industri dan pengguna), kita tidak mahu peniaga tertekan dan merajuk… ini lagi susah. Selain itu, kita tidak mahu pengguna teraniaya.

“Semuanya kena seimbang iaitu peniaga perlu berniaga dengan berhemah serta berwibawa dan pengguna juga perlu bijak,” katanya selepas majlis Prapelancaran Cabutan Bertuah “Belanja dan Menang” Program Jualan Malaysia (PJM) 2022 di sini hari ini.

Semalam,  Pengerusi Pasukan Khas Jihad Tangani Inflasi Tan Sri Annuar Musa mengumumkan kerajaan akan mewartakan harga maksimum minyak masak tulen dalam botol, bagi memastikan produk itu mempunyai harga maksimum dari semasa ke semasa.

Annuar berkata langkah itu diambil setelah rundingan untuk menurunkan harga minyak dengan pihak industri terbabit tidak efektif, walaupun harga minyak sawit dunia telah turun.

Semasa ditanya apa alasan utama pihak industri tidak menurunkan harga minyak masak tulen, Rosol berkata antara alasan yang diberi adalah kerana mereka masih mempunyai stok lama.

“Kajian dapati ada berlaku penurunan (harga minyak) di beberapa negeri seperti Kedah dan Perak tetapi ia tidak secara keseluruhan,” katanya.

Beliau berkata Kementerian Perdagangan Dalam Negeri dan Hal Ehwal Pengguna (KPDNHEP) sedang mengadakan sesi libat urus dengan pemain industri bagi membolehkan pewartaan harga maksimum itu dilaksanakan.

Mengenai program Cabutan Bertuah “Belanja dan Menang” PJM 2022,  Rosol berkata program yang akan bermula 1 Ogos hingga 31 Dis serta menawarkan hadiah utama kereta Proton X50, dijangka menerima lebih satu juta penyertaan daripada Keluarga Malaysia.

Program itu layak disertai warganegara Malaysia berusia 18 tahun ke atas dengan membuat pembelian minimum RM100 dalam satu resit dan mengemukakan penyertaan melalui pautan di aplikasi mudah alih MySales Tracker yang dibangunkan oleh KPDNHEP.  – BERNAMA


Mangsa banjir di Sarawak meningkat kepada 278 orang

KUCHING: Jumlah mangsa banjir di daerah Kuching, Bau dan Siburan meningkat kepada 278 orang daripada 65 keluarga pagi ini berbanding 127 orang daripada 31 keluarga, petang semalam.

Menurut Sekretariat Jawatankuasa Pengurusan Bencana Negeri (JPBN) Sarawak, setakat pagi ini enam pusat pemindahan sementara (PPS) masih dibuka.

PPS Surau Nur Hidayah Kampung Batu Kitang Jaya di Kuching menempatkan jumlah mangsa tertinggi dengan 124 orang daripada 26 keluarga manakala PPS SJK Chuang Hua Batu Kawa, Kuching (76 mangsa daripada 17 keluarga) dan PPS Dewan Serbaguna Batu Kitang Jaya, Kuching (22 mangsa daripada lima keluarga).

Di Bau, PPS Dewan Datuk Seri Mohammad Hamdan, Balai Bomba Bau menempatkan 20 mangsa daripada lapan keluarga dan PPS Balai Raya Kampung Opar menempatkan sembilan mangsa daripada dua keluarga.

Di Siburan, PPS Dewan Serbaguna Kampung Mundai pula menempatkan 27 mangsa daripada tujuh keluarga.

Banjir melanda kawasan Kuching dan Bau selepas hujan berterusan sejak beberapa hari lalu. – BERNAMA


PAS tentukan sendiri tarikh bubar DUN – Abdul Hadi

KUALA PILAH: PAS akan membuat keputusan sendiri mengenai tarikh pembubaran Dewan Undangan Negeri (DUN) untuk tiga negeri di bawah pimpinan parti itu bagi memberi laluan kepada Pilihan Raya Negeri (PRN), kata Presidennya, Tan Sri Abdul Hadi Awang.

Abdul Hadi berkata, Menteri Besar Terengganu, Datuk Seri Dr Ahmad Samsuri Mokhtar, Menteri Besar Kelantan, Datuk Ahmad Yakob dan Menteri Besar Kedah, Datuk Seri Muhammad Sanusi Md Nor akan bermesyuarat bagi menetapkan tarikh berkenaan.

Katanya, terpulang kepada tiga negeri lain di bawah Pakatan Harapan (PH) iaitu Negeri Sembilan, Selangor dan Pulau Pinang sama ada akan mengikut tarikh yang ditetapkan itu nanti.

“Kita akan ada keputusan tersendiri, perkara itu akan dibincang pada mesyuarat akan datang,” katanya kepada pemberita selepas menghadiri Program Semarak Gelombang Rakyat menyokong Perikatan Nasional (PN) dan Kenduri Rakyat di Ladang Alam Warisan, Kampung Tanah Datar, Seri Menanti di sini hari ini.

Media sebelum ini melaporkan Menteri Besar Negeri Sembilan, Datuk Seri Aminuddin Harun berkata DUN negeri ini dijangka dibubarkan pada Mei ini, dan beliau bersama Menteri Besar Selangor, Datuk Seri Amirudin Shari serta Ketua Menteri Pulau Pinang, Chow Kon Yeow, sedia berbincang dengan tiga Menteri Besar di bawah pimpinan PAS mengenai perkara itu. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


‘Tak rilek lah datuk’- Netizen kecam Aliff Syukri muat naik video kemalangan

CYBERJAYA: Usahawan kosmetik terkenal, Datuk Seri Aliff Syukri berdepan detik cemas apabila kereta jenis Mercedes Benz miliknya terlibat dalam kemalangan jalan raya, semalam.

Menerusi perkongsian video Instagram Aliff, kereta yang dipandunya telah dilanggar dari arah belakang secara tiba-tiba.

“Tak ada angin tak ada ribut, tiba-tiba kereta saya dilanggar dari arah belakang, padahal jalan jem sangat-sangat pada waktu ini dan saya bawa perlahan sangat.

“Tiba-tiba kepala saya terhentak, sakit sangat. Ujian sungguh untuk saya, syukur saya selamat. Terima kasih korang yang sentiasa doakan saya.

“Maaf kalau saya teremosi sebab saya amat stress dan terkejut,” katanya.

Dalam video tersebut, Aliff kelihatan bengang dengan kejadian yang menimpanya dan meminta pemandu kereta yang melanggarnya untuk lebih berhati-hati ketika memandu.

“Ya Allah, apa masalah ini? What happened! You drive lah betul-betul, jalan straight kot! Aiyoo my car, You please lah drive betul-betul,” tegasnya.

Bagaimanapun, video tersebut mendapat kecaman netizen gara-gara Aliff tidak mampu mengawal perasaan ketika kejadian itu berlaku.

“Halah, terjerit terlolong, orang dah ngaku salah tu, haish tak profesional langsung, kemaruk viral,” tulis netizen.

“Tak rilek lah Datuk, biasalah tu bukan orang tu sengaja, berlambak (banyak) lagi kemalangan lebih teruk tak ada pun terpekik terlolong. Aiyoo macam ni punya orang pun ada,” komen netizen.

“Alahai sikit je tu Datuk, cuba lah bersyukur sebab selamat kan boleh claim insuran. Kecoh-kecoh dekat situ buat tambah jem je jalan. Kecoh je lebih,” tulis netizen

Oleh: AIN JAPRI (Pelatih USM)

Author

Media Variasi

View all posts

View all posts


Lokman Adam didakwa buat komunikasi jelik terhadap PM dan kerajaan

KUALA LUMPUR: Bekas Ahli Majlis Tertinggi UMNO Datuk Lokman Noor Adam didakwa di Mahkamah Sesyen di sini hari ini atas dua pertuduhan membuat dan memulakan komunikasi jelik terhadap Perdana Menteri Datuk Seri Ismail Sabri Yaakob dan kerajaan.

Lokman, 49, mengaku tidak bersalah terhadap kedua-dua pertuduhan itu yang didakwa dilakukan melalui aplikasi Facebook atas nama profil “Lokman Noor Adam Official” dengan niat untuk menyakitkan hati orang lain.

Bagi pertuduhan pertama membabitkan Perdana Menteri, beliau dituduh melakukan perbuatan itu pada 11.16 malam, 20 Ogos lepas.

Hantaran tersebut kemudiannya dibaca pada 8.15 pagi,  24 Ogos lepas di Mutiara Villa Jalan Tung Shin, Bukit Bintang di sini.

Bagi pertuduhan kedua, Lokman dituduh melakukan perbuatan sama terhadap kerajaan pada 10.28 malam, 22 Ogos lepas dan pautan itu kemudian dibaca pada 11.30 pagi, 23 Ogos lepas di sebuah restoran di Jalan Sentul di sini.

Pertuduhan mengikut Seksyen 233(1)(a) Akta Komunikasi dan Multimedia 1998 (Akta 588) dan boleh dihukum di bawah Seksyen 233(3) akta sama yang membawa hukuman denda maksimum RM50,000 atau penjara sehingga setahun atau kedua-duanya dan denda selanjutnya RM1,000 bagi setiap hari kesalahan itu diteruskan selepas sabitan, jika sabit kesalahan.

Timbalan Pendakwa Raya Nadia Mohd Izhar menawarkan jaminan RM15,000 bagi setiap pertuduhan berserta syarat tidak dibenarkan membuat sebarang kenyataan atau komen di platform media sosial berkaitan kes itu.

Peguam Logen Eskander yang mewakili Lokman memohon jaminan RM2,000 bagi setiap pertuduhan atas alasan anak guamnya mempunyai 11 anak yang masih bersekolah dan kini bekerja sebagai penjual sate dengan pendapatan tidak menentu.

“Beliau juga pernah memegang jawatan Exco Pergerakan Pemuda UMNO bagi 2008 hingga 2013 dan sangat dihormati dalam kalangan ahli keluarga serta masyarakat,” katanya.

Hakim Nor Hasniah Ab Razak membenarkan Lokman diikat jamin RM8,000 bagi setiap pertuduhan dengan seorang penjamin dan tidak dibenarkan membuat apa-apa kenyataan di media sosial berkaitan kes itu.

Sebutan semula kes ditetapkan 26 Sept. – BERNAMA


Warisan tidak bertanding PRN enam negeri – Shafie Apdal

SEMPORNA: Parti Warisan (Warisan) memutuskan untuk tidak bertanding pada pilihan raya negeri (PRN) di Semenanjung Malaysia membabitkan Selangor, Negeri Sembilan, Pulau Pinang, Kelantan, Kedah dan Terengganu.

Presiden Warisan, Datuk Seri Mohd Shafie Apdal berkata, keputusan itu diambil bagi memberi tumpuan memperkukuhkan Warisan di Sabah.

“Saya sudah maklumkan, kita ada satu orang Ahli Dewan Undangan Negeri (ADUN) di sana (ADUN Teratai Bryan Lai Wai Chong), saya dah nasihat mereka bantu dan jangan bertanding, mereka terima dengan baik.

“Saya juga ada berjumpa dengan Ong Tee Keat di Kuala Lumpur, dia (sebelum ini) bertanding di Parlimen Pandan, saya juga nasihat dan setakat ini sehingga PRN akan datang Warisan tidak akan bertanding,” katanya kepada pemberita selepas menyempurnakan majlis pemimpin bersama rakyat di sini hari ini.

Sebelum ini Menteri Besar Selangor, Datuk Seri Amirudin Shari berkata, enam negeri tersebut sepakat membubarkan Dewan Undangan Negeri (DUN) pada dua minggu terakhir Jun ini bagi memberi laluan kepada PRN.

Pada Pilihan Raya Umum ke-15 lepas, Warisan bertanding di keseluruhan 52 kerusi Parlimen seluruh negara iaitu 25 kerusi Parlimen di Sabah, satu di Labuan, manakala selebihnya kerusi Parlimen di Semenanjung.

Sementara itu, Mohd Shafie berkata, Warisan akan melihat dan mempertimbangkan parti yang mahu bekerjasama untuk PRN di Sabah yang akan datang.

“Kita akan timbang, saya tidak mahu pula nanti esok bukan YB (Yang Berhormat) saja melompat (parti), tengok-tengok kita sudah bantu parti itu, dia ada 10 kerusi, tiba-tiba parti sekali melompat, ini yang perlu diperhalusi,” katanya.

Beliau berharap kerajaan negeri membawa usul berkenaan rang undang-undang antilompat parti ke persidangan DUN Sabah untuk dibentangkan dan diluluskan, supaya dapat mewujudkan satu undang-undang yang memberi pengajaran kepada, bukan sahaja wakil rakyat melompat, tetapi pihak yang menerima ‘si pelompat’.

“Kalau sekiranya kerajaan negeri tidak ada keupayaan untuk bentang rang undang-undang (antilompat), saya punya undang-undang persendirian sudah siap untuk kita bentang di dewan dan kita minta supaya semua beri sokongan,” katanya.

Mohd Shafie berkata, perkara itu penting bagi menghentikan segala budaya termasuk lompat parti yang mengganggu kestabilan keadaan politik di Sabah. – BERNAMA


Sarawak syukur ada ruang untuk bincang MA63 – Abang Johari

BINTULU: Sarawak melahirkan kesyukuran kerana kini sudah mempunyai ruang untuk berbincang sebagai sebuah keluarga dengan Kerajaan Persekutuan mengenai Perjanjian Malaysia 1963 (MA63).

Premier Sarawak, Tan Sri Abang Johari Tun Openg, berkata bukan saja ruang sudah ada untuk tujuan itu malah sebuah kementerian yang khusus untuk melihat dan memperbetulkan kepincangan mengenai pelaksanaan MA63 seperti yang diinginkan oleh rakyat Sarawak dan Sabah telah ditubuhkan.

Minggu lalu, mesyuarat mengenai MA63 yang antara lain membincangkan mengenai komposisi ahli Parlimen bagi Semenanjung Malaysia, Sabah dan Sarawak dengan matlamat untuk memastikan ada keseimbangan dari segi jumlah kerusi Parlimen antara ketiga-tiga wilayah ini di mana Sarawak dan Sabah seharusnya mempunyai 35 peratus daripada kerusi Parlimen.

“Kami di Sarawak dan Sabah perlu memastikan hak dan keistimewaan kami sentiasa dilindungi di Parlimen dan keinginan sesetengah pemimpin persekutuan tidak dikenakan ke atas kita sehingga merugikan kita,” katanya.

Beliau berkata demikian semasa berucap dalam Sambutan Hari Malaysia peringkat negeri Sarawak yang telah dirasmikan Yang di-Pertua Negeri, Tun Abdul Taib Mahmud, di sini, malam tadi.

Menurut Abang Johari, buat masa ini Sarawak dan Sabah hanya mempunyai 56 wakil rakyat di peringkat Parlimen atau kira-kira 25 peratus daripada keseluruhan 222 Ahli Parlimen di Dewan Rakyat.

Walaupun Sarawak memiliki jumlah penduduk yang agak kecil namun beliau berkata negeri itu wajar mempunyai lebih banyak lagi kerusi Parlimen memandangkan pengwujudan sesebuah kawasan Parlimen tidak semata-mata berasaskan jumlah penduduk sebagaimana sistem Wesminster United Kingdom yang diamalkan di Malaysia.

“Malah di UK, perwakilan di Parlimen tidak berdasarkan jumlah penduduk tetapi juga pada saiz kerusi tertentu. Sekiranya kerusi itu dianggap hanya berdasarkan populasi maka tempat terpencil dengan penduduk yang berselerak seperti Ulu Baram, Belaga dan Ulu Rajang tidak akan layak mendapat wakil rakyat, yang tidak berlaku seperti yang kita ketahui,” katanya.

Beliau berkata banyak isu lain turut dibincang pada mesyuarat tersebut termasuk mengenai status semasa dan hala tuju mengenai isu-isu kesihatan di Sarawak dan Sabah seperti pusat kesihatan dan klinik yang usang di kawasan luar bandar dan pedalaman yang harus dibaik pulih atau dibina semula.

“Saya amat berharap Kerajaan Persekutuan akan memberi perhatian serius kepada isu-isu kesihatan khususnya di Sarawak dan menyediakan peruntukan yang mencukupi untuk tujuan ini agar rakyat dapat menikmati perkhidmatan kesihatan yang lebih baik,” katanya. – BERNAMA


Penculikan warga Palestin: Polis nasihat orang ramai tidak timbulkan spekulasi

KUALA LUMPUR: Orang ramai diminta untuk tidak menimbulkan spekulasi berhubung kes penculikan warga Palestin yang sudah dibawa ke mahkamah.

Ketua Polis Negara, Tan Sri Acryl Sani Abdullah Sani berkata, sebarang spekulasi yang ditimbulkan itu boleh mengganggu siasatan dan mengelirukan masyarakat.

“Polis Diraja Malaysia masih meneruskan siasatan dan menunggu proses sebutan semula kes pada 15 Disember depan,” katanya dalam kenyataan malam ini.

Jumaat lepas, 11 individu termasuk seorang wanita didakwa di Mahkamah Majistret di sini di atas pertuduhan menculik seorang lelaki warga Palestin bagi mendapatkan maklumat berkaitan perisian yang digunakan untuk menggodam telefon bimbit.

Mereka ialah Edy Ko’im Said, 40; Mohamad Norakmal Hassan, 41; Dody Junaidi, 42; Tengku Arif Bongsu Tengku Hamid, 39; Mohamad Naziree Mustapha, 39; Faizull Hardey Mohd Isa, 40; Muhammad Iqmal Abdul Rahis, 25; Mohamad Sufian Saly, 23; Muhammad Al Hatim Mohd Fauzi, 21; Nidarahayu Zainal, 34, dan Raibafie Amdan, 39.

Mereka didakwa secara niat bersama telah menahan Omar Z. M. Albelbaisy Raeda untuk mendapat ganjaran iaitu rahsia maklumat membuat dan menyahaktif perisian komputer yang digunakan untuk menggodam telefon bimbit.

Pada 5 Oktober lepas, media melaporkan polis menyelamatkan mangsa berumur 31 tahun itu sehari selepas diculik oleh individu yang menaiki sebuah kenderaan pelbagai guna (MPV) Toyota Vellfire.

Mangsa diselamatkan selepas polis menahan 18 individu dalam operasi berasingan di Kuala Langat, Ampang dan Beranang di Selangor serta di Melaka bermula 29 September hingga 4 Oktober. – BERNAMA


Lelaki warga emas mati dalam kereta disyaki dibunuh – Polis

KUALA LUMPUR: Polis menahan seorang lelaki bagi membantu siasatan berhubung kes bunuh seorang warga emas yang mayatnya ditemukan berlumuran darah di dalam sebuah kereta di kawasan lapang berhadapan sebuah pusat membeli-belah Selayang, Jalan Selayang Baru, di sini, semalam.

Ketua Polis Daerah Gombak, ACP Zainal Mohamed Mohamed berkata, lelaki berusia 40-an itu ditahan pada pukul 4 petang semalam oleh sepasukan polis dari Bahagian Siasatan Jenayah, Ibu Pejabat Polis Gombak.

Beliau berkata dalam kejadian semalam, polis menerima maklumat daripada orang awam pada pukul 10.15 pagi mengenai seorang warga emas yang dipercayai telah meninggal dunia di dalam kereta Perodua Kancil berwarna Hijau.

Katanya, siasatan awal mendapati lelaki berumur 70-an yang beralamat di Selayang Baru itu telah meninggal dunia di tempat duduk pemandu dalam keadaan berlumuran darah, dan mayat kemudiannya dihantar ke Hospital Kuala Lumpur untuk bedah siasat.

“Pemeriksaan tubuh mendapati terdapat kesan kecederaan luka parah pada bahagian leher, dan turut dijumpai dalam kereja itu ialah satu objek tajam,” katanya dalam kenyataan hari ini.

Zainal Mohamed berkata, suspek direman hingga Selasa depan bagi membantu siasatan mengikut Seksyen 302 Kanun Keseksaan kerana membunuh.

Orang ramai yang mempunyai maklumat mengenai kejadian itu diminta tampil membantu siasatan dengan menghubungi Pegawai Penyiasat ASP Puteri Noor Asiah Mohd Sharif di talian 012-6718024 atau Ibu Pejabat Polis Daerah Gombak di talian 03-61262222,” katanya. – BERNAMA


Fenomena El Nino dijangka beri kesan cuaca panas, kering berpanjangan awal tahun 2024

CYBERJAYA: Pertubuhan Meteorologi Dunia (WMO) memaklumkan bahawa fenomena El Nino telah bermula dan kekuatannya dijangka meningkat pada penghujung tahun 2023 sehingga awal tahun 2024 dengan kebarangkalian 90 peratus.

Menjelang tahun 2024, fenomena El Nino dijangka memberi kesan lebih ketara di mana negara akan mengalami cuaca panas dan kering berpanjangan.

Malah, ia akan mengakibatkan peningkatan suhu dan pengurangan jumlah hujan serta mampu menyebabkan keadaan jerebu merentas sempadan jika pembakaran hutan dan tanah gambut tidak terkawal.

Kementerian Sumber Asli, Alam Sekitar dan Perubahan Iklim dalam satu kenyataan menasihatkan, semua pihak untuk mengamalkan langkah penjimatan dalam penggunaan air semasa keadaan cuaca panas.

“Orang ramai turut dinasihatkan agar mengelak daripada melakukan pembakaran terbuka, mengurangkan aktiviti di luar rumah atau bangunan dan minum air secukupnya.

“MET Malaysia sentiasa memantau keadaan cuaca di seluruh negara dan akan mengeluarkan Nasihat Gelombang Haba sekiranya bacaan suhu maksimum harian melebihi 37.0°C untuk 3 hari berturut-turut,” katanya.

Difahamkan, fenomena El Nino terjadi apabila berlakunya pemanasan suhu permukaan Lautan Pasifik di sekitar Khatulistiwa melebihi 0.5 darjah celcius berbanding nilai purata jangka panjang serta biasanya berlaku setiap dua hingga tujuh tahun serta dan berlanjutan antara sembilan hingga 12 bulan.

Orang ramai disarankan supaya sentiasa peka dengan perubahan cuaca serta mendapatkan maklumat dan amaran cuaca terkini melalui laman web rasmi, aplikasi myCuaca dan media sosial MET Malaysia.

Author

Nurul Ain Japri

View all posts

View all posts